Фарғона йўли кўчасидаги нотўғри белгилар, велойўлак устидаги бекат ва таъмирталаб бўлиб қолган янги йўллар — фото, видео – Газета.uz\nФарғона йўли кўчасидаги нотўғри белгилар, велойўлак устидаги бекат ва таъмирталаб бўлиб қолган янги йўллар — фото, видео\nФарғона йўли кўчасидаги реконструкция ишлари 2020 йилнинг охиригача битирилиши кутилган эди. Лекин белгиланган муддатдан бир йил ўтиб ҳам бу ердаги қурилиш ишлари тўхтагани йўқ. Бундан ташқари, кўчадаги янги йўл белгилари нотўғри ўрнатилган, велойўлак устида бекат қад кўтарган, янги йўлларнинг баъзи қисмлари аллақачон таъмирталаб бўлиб қолган. «Газета.uz» Фарғона йўли кўчасидаги муаммолар ҳақида репортаж тайёрлади.\nLotinchada 24 декабр 2021, 12:03 Жамият\nТошкент шаҳридаги Фарғона йўли автомобиль трассаси шаҳар ва шаҳар атрофи транспортлари кесишадиган, стратегик аҳамиятга эга йўл ҳисобланади. Бироқ, яқин йилларгача бу йўлнинг ҳолати жуда аянчли аҳволда эди. Йўллар таъмирталаблиги туфайли автомобиль ҳайдовчиларига ҳам, пиёдаларга ҳам ноқулайлик туғдираётган эди.\n2020 йилнинг январь ойларида Тошкентдаги Фарғона йўли, шу билан бирга Аҳмад Дониш ва Янги Сирғали кўчаларини реконструкция қилиш режалаштирилганди. Лойиҳа 2020 йилнинг охирига қадар амалга оширилиши кўзда тутилган эди.\nЎшанда Тошкент шаҳар ҳокими ўринбосари, пойтахт Бош уй-жой коммунал хўжалиги бошқармаси бошлиғи Бахтиёр Раҳмонқулов Фарғона йўли кўчаси Кичик ҳалқа йўлидан Тошкент автомобиль ҳалқа йўлигача реконструкция қилинишини, шунингдек, Бектемир йўли кўчасининг ТАҲЙдан Ҳусайн Бойқаро кўчасигача бўлган қисми ҳам янгиланишини айтганди.\nМанба: Тошкент шаҳар ҳокимлиги матбуот хизмати.\nМазкур реконструкция ишларини «Allegro Develop Project» лойиҳалаштирган. Пудратчи эса «Grand Road Tashkent«.\nҲозирда йўл таъмирланган. Пиёдалар йўлакчаси бор. Йўл белгилари керакли жойларга ўрнатилган. Бироқ, иш якунига етмаган, ёки камчилиларга йўл қўйилган. «Газета.uz» ана шу камчиликларни ўрганиб, репортаж тайёрлади.\nВелосипедчилар йўлининг якуни\nТаъмирланаётган қисмининг умумий узунлиги 6,7 км бўлган Фарғона йўли кўчасидаги йўл четида пиёдалар ҳамда велосипедчилар учун йўлакчалар ажратилган.\nМазкур йўлакчаларнинг якуни ер сатҳидан баланд бўлган бордюр билан тугаганини кўриш мумкин. Бироқ, Туризм ва спорт вазирлиги Оммавий спорт ишлари бўлимининг «Газета.uz»га изоҳ беришича, қоидаларга кўра, велосипедчи ўз йўлини яна давом эттириши учун пиёдалар ҳамда велосипед йўлаги якунида қиялик бўлиши лозим.\n«Grand Road Tashkent» компаниясининг қурилиш ишлари бўйича директор ўринбосари Илёс Гафуровдан мазкур ҳолатга изоҳ сўралганда, у ҳали қурилиш ишлари якунига етмаганини, тротуар ҳамда ўтиш йўлаги ўртасига яна бир қатлам асфальт ётқизилишини маълум қилди. Ваҳоланки, лойиҳада ҳам пиёдалар йўли ва велосипедчилар йўлакчасининг тугаши туташмалар билан бир сатҳда қурилиши кўзда тутилган.\n«Агар яна бир қатлам асфальт ётқизилса, орадаги фарқ камаяди. Ҳозир қиш мавсуми, кунлар совуқ эканини ҳисобга олган ҳолда, бу ишлар кунлар иссиқ пайтида бажарилиши керак. Шу сабабли, ҳаво ҳарорати +8 C дан баланд бўлса, биз асфальт ётқизишни давом эттираверамиз», — дея фикр билдирди Илёс Гафуров. Унинг таъкидлашича, бу ишлар январь ойида якун топади.\nПиёдалар йўлакчасини эгаллаган машиналар\nФото: Илёс Гафуров\nПиёдалар йўлидан пиёдалардан ташқари машиналар ҳам ўрин олган. Унинг атрофидаги иш фаолияти йўлакка ҳам бевосита таъсир қилмоқда.\n«Allegro Develop Project» компаниясининг ушбу ҳолат бўйича берган изоҳига кўра, лойиҳада пиёдалар йўли ва велосипедчилар йўлакчасида транспорт воситалари (енгил ва юк машиналари) туриши ёки ҳаракатланиши кўзда тутилмаган. Компания вакиллари расмдаги авотомобиллар томонидан йўл қоидаси бузилганини қайд этишди.\n«Grand Road Tashkent» директор ўринбосари эса бунда маҳаллий фуқароларнинг ҳудудга нисбатан ижобий муносабатда бўлмаётганини, машина эгалари устунларни синдириб ташлаганини таъкидлади. Айрим устунларнинг йўл чеккасида ётганини кўриш мумкин.\nШунингдек, у ҳудуддан таъмирлаш вақтида олиб келинган гулларнинг ўғирлаб кетилиши, суғориш системасидаги буюмларнинг ҳам ўғирлаб кетилиши каби ҳолатлар кузатилаётганини маълум қилди.\nЯнги йўлнинг айрим қисмлари яна таъмирталаб бўлиб қолаётганига сабаб нима?\nПудратчи комания вакили Илёс Гафуров ҳудуд атрофида бўлаётган бошқа қурилишлар ҳам айрим носозликларга сабаб бўлаётганини таъкидлади. Унинг сўзларига кўра, атрофдаги қурилиш объектлари ер остига ётқизилган электр узатиш тармоғига уланаётган вақтда йўлакларнинг маълум қисми кавланган ва очилган. Иш бажарилгач, улар қайта ёпилган, бироқ, иш аввалгидек бажарилмаган. Қониқарсиз ямалган.\nАвтомобиль йўлларини ажратиб турувчи ҳудудлар реконструкция қилинган, бироқ уларда яна носозлик юзага кела бошлаган. Бундан ташқари, пиёдалар йўлакчасида ҳам айнан шундай ҳолатларни учратиш мумкин.\n«Газета.uz» «Grand Road Tashkent» вакиллари билан боғланганда, лойиҳа ҳали охиригача битмаганини, уни якунлаб топшириш жараёнига қадар йўл яна қайтадан кўздан кечирилишини маълум қилишди.\nБундан ташқари, мазкур ҳудуддаги йўлни таъмирлаш учун лойиҳага кўра, ернинг тупроқ қатлами 70 смгача олиб ташланиши, ўрнига шағал ётқизилиши кераклиги айтилган. Бироқ, айрим ҳудудларнинг тупроғи ўта балчиқланган бўлгани сабабли, уни ҳатто 1,5−2 метргача кавлашга вашағал билан алмаштиришга тўғри келгани маълум қилинган.\nЙўл белгисига қараб юриш хавфли эмасми?\nЙўл белгилари қурилиш тартибига қараб ўрнатилади ва унга амал қилиш кераклигини ифодалайди. Фарғона йўли кўчасида ҳам тротуарда пиёдалар йўли ва велосипедчилар йўлакчаси битта белгида алоҳида қилиб кўрсатилган. Буюрувчи белгилар қаторида 4.6.3 «Ажратилган пиёда ва велосипед ҳаракатланиш йўли» белгиси йўлнинг чап томонида велосипедчилар, ўнг томонида эса пиёдалар юришига буюради. 4.6.5 «Ажратилган пиёда ва велосипед ҳаракатланиш йўли» белгиси эса йўлнинг чап томонида пиёдалар, ўнг томонида эса велосипедчилар юриши кераклигини билдиради.\nФарғона йўли кўчасидаги пиёдалар йўлининг ярмига айнан 4.6.3 белгилари ўрнатилган. Бироқ, унга қарама-қарши йўлга ҳам айнан шу белги қўйиб чиқилган. Аслида эса, қоидага кўра, бу ерда 4.6.5 «Ажратилган пиёда ва велосипед ҳаракатланиш йўли» белгиси бўлиши керак. Агар ўрнатилган белгиларга қараб ҳаракат қилинса, пиёдалар йўлакчасидан юриб келаётган шахс зебра чизиғидан ўтиб йўлини велосипедчилар йўлакчасида давом эттиришига тўғри келади.\n«Allegro Group Project» лойиҳа ташкилоти масъули Шоҳруҳ Жураев лойиҳага кўра айнан 160 та 4.6.5. белгиси ўрнатилганини, йўлнинг ярмига керак бўладиган 4.6.3. белгиси эса режага киритилмаганини тасдиқлади.\n«Газета.uz» суриштирувидан сўнг, пудратчи компания вакиллари ушбу белгилар қоидага кўра ўзгартирилишини маълум қилишди.\nВелосипедчи, эҳтиёт бўлинг, олдинда бекат!\nЯқинда таъмирдан чиққан Фарғона йўли кўчасида бирор велосипедчи ўз йўлида велосипед ҳайдаб кетаётган бўлса, йўлининг ярмида тасодифан автобус бекатига дуч келиб, уни айланиб ўтиши ёки унга урилиб кетиши ҳам ҳеч гап эмас. Чунки ушбу кўчада ўрнатилган автобус бекатларидан бири айнан пиёдалар ва велосипед йўлакчаси устига қуриб кетилган. Ҳозирча ундан маҳаллий аҳоли фойдаланмаяпти.\nҲолат бўйича мутахассислардан изоҳ сўралганда, қурилиш лойиҳачилари: «Лойиҳада бекатлар ўрни аниқ белгиланган ва бутун Фарғона йўли бўйича 24 дона бекатлар қурилиши кўзда тутилган. Расмдаги бекат жойлашиши лойиҳада йўқ», дея жавоб беришди. Уларнинг тахмин қилишича, бу бекат вақтинчалик қўйиб турилган бўлиши мумкин.\nПудратчи компаниянинг қурилиш ишлари бўйича директор ўринбосари бекатлар ҳам аукционга қўйилишини, уни ютиб олган тадбиркор келиб ўрнатишини таъкидлаб, айнан бу бекат қачон ва ким томонидан қурилганини билмаслигини маълум қилди.\nЕрусти пиёдалар ўтиш кўприги ҳақида\nФарғона йўли кўчасида реконструкция ишларидан сўнг, айланиб олиш жойлари яна биттага кўпайган (8 таэди). Чорраҳалар сони 8 та. Пудратчининг маълум қилишича, ҳудудга яна битта светофор ўрнатилади. У болалар қатнови кўп бўлганлиги туфайли 17-сонли болалар мусиқа васанъат мактаби ёнига жойлаштирилади.\nТошкентнинг кўплаб жойларида ерусти пиёдалар ўтиш йўлаклари ўз ноқулайлигини исботлаган бўлса хам, янгиланган Фарғона йўли кўчасида ерусти ўтиш йўлакларини қуришга қарор қилинган. Ҳозирда кўчада 2 та ерусти йўлаги бор. Улар ҳали тўлалигича фойдаланишга топширилмаган. Битта йўлакнинг юқори қисмида айрим йўналишлар тўсиб қўйилган.\n«Allegro Develop Project» компанияси берган маълумотларга кўра, ерусти йўлак қурилиши ишлари йўл реконструкцияси лойиҳасига қўшилмаган. Уларнинг сони лойиҳачилар томонидан белгиланмаган. Буюртмачи томонидан лойиҳага ва қурилишга буюртма берилган. «Газета.uz» манбасига кўра, ерусти йўлаклар қурилиши Вазирлар маҳкамасининг бошқа тегишли қарори асосида амалга оширилган. Йўлакларнинг манзили ҳокимият томонидан белгиланган.\nПиёдалар ўтиш йўлаклари болалар коляскалари ва ногиронлар аравачасидан фойдаланувчилар чиқиши учун узун пандус билан жиҳозланган. Сунъий йўлдошдан олинган расмларда куриниб турганидек, ерусти йўлакларидан юриш керак бўлган масофа ерусти «зебра"ларга қараганда анча узун. Бундан ташқари, зина ва пандуслардан фойдаланиш йлни янада узайтиради.\n«Бундан ҳам қулай вариант лифт ўрнатилиши эди, лекин, Тошкент шаҳридаги ерусти ва ер ости пиёдалар йўлагида биронта лифт ишламагани (ҳар хил сабабларга кўра) учун пандус варианти маъқул топилган», — деди лойиҳа ташкилоти масъули Шоҳруҳ Жураев.\n2020 йилнинг январь ойидан реконструкция қилиниши режалаштирилган Фарғона йўлининг 6,7 километрлик қисми босқичма-босқич ёпилиб, сўнг таъмирдан чиқди. Бироқ, қурилиш ишлари ҳали тўлиқ якунига етмади. «Grand Road Tashkent» лойиҳалаш бўйича директор ўринбосари UzReport TV`га берган интервьюсида йўл 2020 йилнинг охиригача битишини айтган эди.\nҲозир эса «Grand Road Tashkent» вакили «Газета.uz»га муддат 2022 йилнинг январь ойигача чўзилиши мумкинлигини, узунлиги жиҳатидан етакчилик қиладиган бу йўлни бутунлай битказиш осон эмаслиги, ташкилот ҳозир бунга бор кучини сарфлаётганини таъкидламоқда. Шаҳар ҳокимлиги вакиллари эса дедлайн билан боғлиқ йўлланган саволларга шартномада қурилиш 2021 йил 31 декабргача тугатилиши кўрсатилганини, бу муддат ҳали тугамаганлигини маълум қилишди.\nМуштарий Оқбоева тайёрлади.\n24 декабр 2021, 21:44\n6.7 km yulni 2 yil qurish bu innovasiya emasmi?? Adashmasam har bir km yul uchun 950000 $ kam deyishgandi 2 yildan beri bekatlar quyilmaganini qanday izohlash mumkin kanalizatsiya tusiqlari sinib bazi joylada asfaltlar upirilgan shumi xokim buvani mlrdlab byudjet puliga uziga tegishli korxona qurgan yuli???


КИТОБ, КУТУБХОНА, КУТУБХОНАЧИ - Ўзбекистон овози газетаси\nПрезидентимизнинг Ўзбекистон Республикаси аҳолисига ахборот-кутубхона хизмати кўрсатишни янада такомиллаштириш тўғрисидаги қарори бутун халқимизни, қолаверса, 12 мингдан ошиқ ахборот-кутубхона муассасаларининг мутахассисларини жуда қувонтирди.\nЖамият тараққиётининг бирор-бир соҳаси, йўналиши йўқки, китобсиз ва билимсиз, кутубхона хизматисиз ривожланса. Лекин афсус билан айтиш керакки, китобхонларнинг кутубхона хизматидан тўла ва самарали фойдаланиши учун барча шарт-шароитлар, қулайликлар етарли эмас. Кутубхоналарнинг моддий-техник базаси ўта ночор аҳволда. Кадрлар масаласи ҳам долзарб муаммо. Кутубхоналарда узоқ йиллар хизмат кўрсатиб келган фидойи ходимларнинг кўпчилиги 70-80 ёшни қоралашган. Бизга устозлик қилган ўқитувчиларимизнинг кўпчилиги дунёдан ўтиб кетишди.\nРивожланган мамлакатлар кутубхоналарида қўлланилаётган энг сўнгги замонавий ахборот-коммуникация технологиялари ҳали бизга етиб келмаган. 1958 йил Қўқон педагогика институти таркибида фаолият юритган кутубхоначилик факультети 1960 йилдан Тошкент давлат педагогика институти таркибига ўтказилди. 1974 йилда Тошкент давлат маданият институти очилди ва алоҳида кутубхоначилик факультети ҳам шу институтга ўтказилди. Бу факультет 2012 йилга қадар барча типдаги ва турдаги 17 минг кутубхона учун анъанавий кутубхоначилик ва библиография иши бўйича бакалаврлар, магистрлар тайёрлади.\n2006 йилда барча оммавий кутубхоналар ўқув муассасалари кутубхоналари билан бирлаштирилди. Аввалги марказлашган кутубхоналар тизими тугатилди. Натижада кутубхоналар қисқариб, аҳолидан узоқлашиб кетди, арзимаган сабаблар билан китоб фондлари йўқотилди. Минглаб китоблар — халқимизнинг маънавий мероси, илмий ва маданий бойлиги изсиз йўқолди.\n2012 йилда замон талабларидан келиб чиқиб, Тошкент давлат маданият институти Санъат институти билан бирлашиб, кутубхоначилик факультети Тошкент ахборот технологиялари университетининг ахборотлаштириш ва кутубхонашунослик кафедраси сифатида ишини давом эттирди.\nБугунги кунга келиб кутубхоналарнинг моддий-техник базасини мустаҳкамлаш, уларни замонавий ахборот-коммуникация технологиялари билан таъминлаш масаласи кун тартибига чиқди.\nБиз, бир гуруҳ мутахассислар хорижий мамлакатларда аҳолига ахборот-кутубхона хизмати кўрсатиш самарадорлигини, тажрибасини ўрганиш мақсадида Германия ва Жанубий Корея мамлакатларида бўлдик. Германияда ҳамманинг қўлида китоб. Ака-ука Гримм кутубхонасини эшитганмиз, талабаларимизга сўзлаб берганмиз, ниҳоят уни ўз кўзим билан кўриш бахтига муяссар бўлдим. 11 қаватли бинода жойлашган университет кутубхонасидан аҳолининг ҳамма табақаси фойдаланади. Китобхонлар эрталаб соат 8 дан кечқурун 22 гача, профессор-ўқитувчилар, талабалар 22 дан тонггача бу ерда шуғулланар экан. 1000 кишига мўлжалланган ўқув залларидан жой олиш учун буюртма онлайн тарзида берилади. Кечасими, кундузими, китобхон бу ерда овқатланиши, дам олиши учун барча шароитлар муҳайё. Турли хил ҳажмдаги кутубхона ресурсларини электрон шаклга ўтказиш учун энг катта қувватга эга техник воситалар мавжуд. Қадимги қўлёзмалар, ноёб адабиётларни рақамлаштириш ишлари олиб борилмоқда. Ягона китобхонлик гувоҳномаси билан Берлин шаҳридаги барча кутубхоналардан фойдаланиш имкони яратилган.\nКутубхона фондларини сақлаш, хавфсизлигини таъминлаш масаласи жуда долзарб. Германиядаги оддийгина туман кутубхонасининг биноси бизни ҳайратга солди. Мамлакатимизда кутубхоначилик архитектураси умуман ривожланмаган. Уларда эса қуёшнинг қайси томондан чиқиши ва ботиши, шамолнинг қайси томондан эсиши, китобхоннинг компьютер қаршисида қандай ҳолатда ўтириши, компьютерлар оралиғидаги масофа, китоб токчалари орасидаги масофа, китобларнинг токчаларда жойлашиш тартиби, ҳолати, намлик даражаси, тозалаш йўллари, шамоллатиш қоидалари ҳам ҳисобга олинган. Буни архитекторлар билади ва тушунади. Кутубхонанинг ҳар бир иши, ҳар қандай ҳолати бир-бирига боғлиқ. Корея кутубхоналарида китобхон хоҳлаган ҳолатда, хоҳлаган жойида, масалан, зиналарда ҳам ўтириши мумкин.\nЖанубий Кореяда эса шанба-якшанба кунлари ота-оналар учун кутубхона кунлари ҳисобланар экан. Яъни, ҳар бир фарзанди бор ота-она 2 ёшдан бошлаб болалари билан кутубхонада ўтиради. Фарзандини китоб токчаларидан мустақил китоб қидириб танлашга ўргатади, танланган китобни фарзандига ўқиб беради, кутубхона тадбирларида биргаликда қатнашади.\nЖанубий Кореянинг барча кутубхоналарида болалар учун алоҳида хоналар ташкил этилган. Ота-оналар 2 ёшдан катта фарзандлари билан ўқув залларида машғул бўлса, эмизикли боласига махсус хонада ҳамширалар қараб туради, овқатлантиради, зарур ишларни бажаради. Болалар психологияси ҳисобга олиниб, турли хил ранглар, қизиқарли ҳайвонлар сиймосида ўқув хоналари зарур жиҳозлар билан таъминланган.\nПрезидент қарори иловасида белгиланган кутубхоналар учун янги бинолар қуриш, мавжудларини таъмирлаш, замонавий ускуналар билан жиҳозлаш вазифаси айнан бизнинг Фундаментал кутубхонага ҳам тааллуқли. 2014 йилда кутубхонамизда реконструкция ишлари бошланган эди. Унинг фасад қисми бутунлай қайта таъмирланди, 70 та компьютер олинди. Биз ҳам китобхонларимизга янги замонавий ахборот-коммуникация технологиялари ёрдамида ахборот-кутубхона хизмати кўрсатишни, барча шарт-шароитларга, янги жиҳозларга эга бўлишни, ана шундай шароитда залларимиз китобхоналар билан тўлиб-тошиб туришини истаймиз. Аммо кутубхонанинг ички қисмини тўла таъмирдан чиқариш ишлари ҳалигача бошлангани йўқ.\nСоҳага оид ихтисослаштирилган илмий кенгашнинг ташкил этилиши жуда кўп муаммоларни бартараф этишга имкон беради. Чунки ҳозиргача бу борада номзодлар ёки фан докторлари бармоқ билан санарли даражада, борлари ҳам нафақага чиқиб кетган.\nМамлакатимизда 21 майнинг кутубхоначилар куни деб белгиланиши соҳа ходимлари кўнглини тоғдай кўтарди. Бу кутубхоначилик касбининг, кутубхоналарнинг имижини оширади. Ёшларда бу касбга паст назар билан қарашнинг, кутубхоначи бўлиш учун ҳам ўқиладими ёки кутубхоначининг фақат китоб бериб, китоб олиб ўтиришдан бошқа иши йўқ, деган муносабатларга барҳам беради. Ана шу кун муносабати билан ахборот-кутубхона муассасаларида узоқ йиллар самарали меҳнат қилганларни давлат мукофотлари билан тақдирлаш масаласининг кўтарилиши айни муддао бўлди. Устозларимиз, ҳамкасбларимиз орасида 30-40 йил давомида кўзга кўринмас, лекин савобли, зиё тарқатувчилик ишини бажариб келаётганлар қанча.\nСоҳада кўп йиллар фаолият кўрсатганларни оз бўлса-да қадрлаш мақсадида кутубхонамизда «Соҳамиз фидойилари» номи остида фидойи касб эгалари ҳақида тўплам нашр қила бошладик. Албатта, бунда кутубхоначи ёки кутубхонашунос ва библиограф олимларимизнинг ҳаёти ва фаолияти ёритилади, улар ҳақидаги мақолалар берилади ҳамда нашр этилган асарлари рўйхати ҳам илова қилинади.\nКутубхонамиз мутахассислари Мирзо Улуғбек туманига қарашли «Олимлар маҳалласи»да жойлашган 145-сонли болалар боғчасида кутубхона ташкил этди. Унда бизга Ғафур Ғулом номидаги нашриёт-матбаа ижодий уйи, Ёзувчилар уюшмаси, олимлар яқиндан ёрдам беришди.\nШу ўринда яна бир мулоҳаза: архитектор тайёрловчи олий ўқув юртларида кутубхоначилик соҳаси учун архитекторлар тайёрлашни йўлга қўйиш зарур. Яна бир муаммо шундаки, китоб маҳсулотларининг нархи масаласи. Уни ҳам бир тизимга, тартибга тушириш зарур. Бир номдаги адабиёт оддий китоб дўконларида бошқача нархда, бошқаларида бошқача нархда. Кўплаб кишиларимиз айрим адабиётларнинг шахсий кутубхонасида бўлишини, кимгадир совға қилишни хоҳлайди. Авваллари китоблар кўп минг нусхада нашр қилинарди. Бу эса 17 минг кутубхонага ҳам, китоб сотиб олувчиларга ҳам етарди. Шунга кўра, китоб нархи ҳам анча арзон бўларди. Назаримда, ҳозир китоб бизнеси авж олди, эндиликда қайси китоб ўқувчилар эътиборини тортса, кўпроқ сотиб ола бошласа, шу китоб танқис, пештахта тагида ёки дўкончи қанчага хоҳласа, шунча нархга сота бошлайди. Китоб савдоси тизимини тартибга солиш, нашрлар нусхасини ошириш, нашриётлардан китобнинг нархини кўрсатган ҳолда сотувга чиқариш, уни назорат қилиш керак бўлади. Яна бир муаммо — айрим нашриётларда чоп этилаётган китоблар газета қоғозида, полиграфик жиҳатдан паст сифат билан, юпқа муқовада ёки ялтироқ қоғозда бир неча марта қўлга олгандаёқ сифатини йўқотадиган ҳолатда китобхонлар қўлига етиб келмоқда.\nФранцияда китоб мутолааси, ўқиш психологияси, ўқиш педагогикаси, ўқиш тезлиги, ўқиш гигиенаси каби масалалар мактабданоқ ўқув дастурларига киритилган.\nПрезидент қарорига илова қилинган Концепцияда кутубхона ходимларига уй-жой сотиб олиш учун фоизсиз кредит бериш ҳақидаги топшириқ ҳам айни муддао бўлди. Умр бўйи кутубхонада ишлаб, фарзандлари бўй етиб қолса-да, ижарада яшаб юрганлар бор. Вилоятлардан келган, аммо иқтидорли, йирик кутубхоналар учун зарур ноёб мутахассисларни Тошкент шаҳрига ёки пойтахтга яқин Тошкент вилояти туманларига доимий рўйхатга қўйиш масаласи ҳам кўриб чиқилса, уларни уй-жой билан таъминлаш ҳам ўз-ўзидан ҳал этилади.\nУшбу қарор ахборот-кутубхона хизмати кўрсатиш билан банд барча муассасаларнинг келгуси тараққиётига йўл очиб беради, шу билан бирга аҳолига хизмат кўрсатиш сифатини яхшилайди, масъулиятини оширади.\nЎзбекистон Фанлар академияси фундаментал кутубхонаси директори.


ИнтерФУТБОЛ :: Бернарду Сильва: «Болалик орзусидан воз кечмайман!»\nБернарду Сильва: «Болалик орзусидан воз кечмайман!»\nПортугалиялик ярим ҳимоячи Бернарду Сильва «Манчестер Сити» сафига ўтганидан буён ҳамиша диққат марказида бўлиб турибди. Чунончи, футболчининг заргарона узатмалари ҳеч кимни бефарқ қолдираётгани йўқ. Жумладан, Англия матбуотини ҳам. Хуллас, Бернарду «Сити»даги фаолияти давомида маҳаллий нашрларга бир неча марта интервью берди. Football.ua сайти эса ана шу мулоқотларнинг энг қизиқарли парчаларидан ўзига хос «гулдаста» тайёрлади. Марҳамат, қуйида португалиялик тиниб-тинчимас ярим ҳимоячининг фикрлари жамланмаси билан танишиб чиқишингиз мумкин.\n- «Манчестер Сити» сафига Франция чемпиони мақомида қўшилган эдингиз. Кейинчалик АПЛ ғолиби бўлдингиз. Айтингчи, сиз учун қайси чемпионлик йўли мураккаброқ кечди?\n- Менимча, 2016|2017 йиллар мавсумида «ПСЖ»нинг мутлақ «гегемон»лигига барҳам берган ҳолда, Лига 1 шоҳсупасига кўтарилиш йўлида кўпроқ тер тўккандик. Аслида-ку ҳар бир мавсум юксак сафарбарликни талаб этади. Буни Англия ва Франция чемпионатларига боғлиқ ўхшаш жиҳатлардан ҳам билиб олиш мумкин. Дейлик, «Монако» ўша «олтин мавсум»да 38та учрашувнинг 30тасида ғалаба қозонган ва финиш маррасига 12та ғалабадан иборат ажойиб серия билан қадам қўйганди. «Сити» эса ғалабали серияни 14тага етказган ҳолда, шоҳсупага кўтарилди. Фарқли томони, «Монако»нинг жасорати Франция футболи учун кутилмаган воқелик бўлди, «Манчестер Сити» ғалабаси эса Англияда катта шов-шув саналмайди. Эҳтимол, «Монако»даги ўша парвоз янги мавсумга янада яхшироқ спорт формасида киришимни таъминлагандир.\n- Жорий мавсум жамоангиз учун кўнгилдагидек ўтмаяпти, аввалгидан кўра, кучлироқ ўйнаётган «Ливерпуль» яққол ўзиб кетди. Бу ҳолатга муносабатингиз қандай?\n- Мақсадимиз аниқ - рекордлар ўрнатишда давом этиш. Жумладан, чемпионлик бобида зафарли серия қайд этишдан ҳали умид узганимиз йўқ. Бунинг учун ҳар бир ўйинда фақат ва фақат ғалаба қозониш талаб этилади. Асосий тушунча шуки, «Сити»ни шунчаки, кучли жамоа мақоми асло қониқтирмайди. Агар қаторасига 3-марта олтин медални қўлга киритсак, шунда жамоамиз тенги йўқ кучга айланади.\n- «Сити» билан узоқ муддатли шартнома тузгансиз. Бирданига 2025 йилгача мўлжалланган келишув остига имзо чекиш қарорини қандай изоҳлайсиз?\n- Футболчилик фаолияти чекланган, демакки, шу қисқа вақтдан имкон борича унумли фойдаланиш лозим. «Сити» эса қалбимга ўтирган жамоа. Қисқаси, Манчестерда узоқ вақт қолишни истамаганимда, шартномага имзо чекмасдим. Бор гап шу. Қолаверса, ўтган мавсум Компани жамоамиздан кетди, бу йил яна кимдир кетиши аниқ. Энди Стерлинг ва де Брюйне каби иқтидорлар катта саҳнага чиқишлари керак. Улар билан юксак чўққиларни забт этиш ниятидаман. Ўйлашимча, халқаро ареналарда ҳам муваффақият қозонишга қодирмиз.\n- Дейлик, фамилиядошингиз - Давид 10 йиллик ҳамкорликдан сўнг «Сити»дан кетишини эълон қилди. Бу футболчи ҳақида нима дея оласиз?\n- Давид билан битта позицияда ўйнаймиз, услубимиз ҳам ўхшаш. Лекин мени унга қиёслашларини адолатсизлик, менимча. Зеро, Давид 15 йилдан буён юксак савияда тўп сурмоқда, мен эса энди бошлаяпман. Ҳа, жорий мавсум якунида у кетиши мумкин, аммо жамоа фаолиятини давом эттиради. Мана, Туре ва Компани каби етакчилар кетишди, қачондир Агуэро ҳам хайрлашади. Табиийки, қолган ўйинчилар улар ўрнини босишга имкони борича уриниб кўришади, гарчи афсоналардек тўп суриш осон бўлмаса ҳам. Хуллас, вақти келиб, мен ҳам Давидга муносиб ворис бўлиш учун бор куч-маҳоратимни ишга соламан.\n- Хосеп Гвардиола билан илк учрашувингиз эсингиздами?\n- Ҳа, албатта. Биз Европа ЧЛ нимчорак финалидан ўрин олган «Манчестер Сити» - «Монако» учрашувидан кейин гаплашгандик. Ўшанда Пеп мени «Иттиҳод»нинг ерости йўлагида қарши олганди. Чунончи, ўйинда мағлубиятга учраган бўлсакда, рақибга муносиб қаршилик кўрсатган ва кейинги босқичга йўл олгандик. Эсимда, стадиондаги муҳит ва мухлислик даражасини кўриб, лол қолгандим. Ёзда эса «Сити» билан шартнома туздим. Ҳа, Пепнинг машғулотларига чидаш осон эмас, у бор куч-қувватимизни сўриб олмагунича тинчимайди (кулади). Лекин юксак марралар ва совринларни кўзлаган футболчига айнан шундай серғайрат мураббий устозлик қилиши керак. Қисқаси, Гвардиола асло тинмайди, шунинг баробарида бизга ҳам тинчлик бермайди. Муҳими, у футболчиларни асло зериктириб қўймайди.\n- Манчестерда учинчи йил истиқомат қиляпсиз. Шаҳар ва унинг иқлимига тўлиқ кўникиб олдингизми? Аксарият клубдошларингиз шаҳар четидаги кошоналарда яшашни хуш кўришади. Сиз эса шоҳона қасрлардан воз кечиб, марказдаги камтарин хонадонни танладингиз. Бунинг боиси нима?\n- Яқинда ВВС мухбири шу мазмунда савол бергач, ҳазиломуз жавоб бергандим - «Қишлоқ йигити эмас, балки Лиссабонда улғайган шаҳарликман». Жиддийроқ гапирсам, табиатан одамларга яқинроқ бўлишни истайман. Кўпинча Хуан Матанинг Динсгейтдаги испан ресторанида овқатланаман. Тўғри, шундоққина муюлишда Гвардиолага тегишли тамаддихона ҳам бор. Лекин у ерга жуда кам кираман. Чунки бунисида футболчилар учун чегирмалар йўқ (кулади). Асосийси, шимолликлар - жуда меҳрибон ва хушчақчақ. Дейлик, мени ҳар сафар мартабали меҳмондек кутиб олишади. Мана, ҳалигача кўчаларда самимий қарши олиб, ҳурматимни ўрнига қўйишади. Тўғриси, Португалияда бундай илтифотга дуч келмайсиз. Албатта, Лиссабон - она шаҳрим, уни қўмсашим тайин. Хайриятки, Манчестер ҳаёти ўта ёқимли ва қизиқарли. Ҳа, қачондир бу ердан кетишимга тўғри келади, барибир. Лекин ҳозир эмас.\n- Футболдан холи вақтни қандай ўтказасиз?\n- Касбимга қизиқишим сусайиб кетмаслиги учун ўйинлардаги нохуш вазиятларни эсламасликка интиламан, футбол кўрмайман, ҳисоби. Бунинг ўрнига оқшом пайти асосан қизиқарли сериаллар томоша қиламан. Чунки вақтимиз асосан машғулотлар майдончаси, уй ва сафар учрашувлари, меҳмонхоналар, поезд ёки самолётда ўтади. Шундай бўлгач, уйда футболдан бутунлай холи бўлишни хоҳлайман. Бир куни омадсиз ўйинимиздан кейин бувим қўнғироқ қилиб, роса нолиди. Шу-шу унинг қўнғироқларига жавоб қайтармасликка одатландим. Футбол - ҳамманинг меҳрини қозонган спорт тури. Гоҳида уни тушунмайдиганлар ҳам фикр билдириб, ақл ўргатишади. Яхшики, яқинларим ва дўстларим футбол ҳақида гапиришларини ёқтирмаслигимни билиб улгуришган. Биламан, кимдир ўйинни ТВ орқали томоша қилади ва эҳтирослари билан яшайди. Мен учун эса футбол - бу меҳнат. Агар ҳар куни 5 соатни машғулотлар ва учрашувларга сарфлаб, қолган вақтни ўртоқларим билан ўйин муҳокамасига бағишласам, ҳаётдан бошқа ҳеч нарсани кўрмай ўтиб кетаман-ку. Бундай шароитда ақлдан озиб қолиш ҳеч гап эмас.\n- Болалигингизда «Бенфика» академиясидан жой олганингизга қарамай, якунда асосий жамоага ўтолмаган ва ҳаттоки, маълум муддат футболдан воз кечган экансиз...\n- Ҳа, 7 ёшда эдим. «Бенфика» академиясида шуғулланиш имкониятига эгалигимни эшитган бобом гарчи ўзи «Спортинг» мухлиси бўлсада, мени дарҳол клуб қароргоҳига олиб борган ва 2 ойлик ётоқхона ҳаққини олдиндан тўлаб қўйганди. Кейинчалик клуб мутасаддилари иқтидоримга ишонч ҳосил қилишгач, ётоқхона тўловидан озод этишди. Ниҳоят, 12 йиллик таҳсилдан кейин асосий жамоа бош мураббийи Хорхе Жезус қабулига кирдим. Бироқ у мени майдон марказига лойиқ топмади ва мавсумолди учрашувида чап қанот ҳимоячиси сифатида ўйнатди. Кейин эса индамай, ўринбосарлар жамоасига жўнатди. Шу тариқа футболни ташлаб, университетда ўқишга аҳд қилдим. Чунки Жезус мени «Бенфика»га яроқсиз ўйинчи сифатида кўрганди. Бунинг учун мураббийдан хафа эмасман, аммо унга дўст эмаслигим ҳам ҳақиқат. Кетиш чоғи Жезуснинг ноҳақ эканлигини исботлашга онт ичгандим. Кейин «Монако» туфайли футболда қолдим. Мана, шу клуб, «Сити» ва терма жамоадаги ўйинларим билан муносиб тўп сура олишимни исботладим. Айни пайт Португалияда иқтидоримга шубҳа қилишмайди. Лекин фаолиятимда кемтиклик бор - қачондир «Бенфика»га қайтиб, уни тўлдиришим шарт. Чунончи, болалигимда айнан шу клубда тўп суришни орзу қилганман. Қисқаси, ўша орзудан ҳали воз кечган эмасман.\n- Умуман, Манчестердаги фаолиятингизга қандай баҳо берасиз?\n- Гвардиола билан ҳамкорлик туфайли ўз ўйиним ва уйимни топдим, жамоа кийиниш хонасининг бир қисми бўлдим. Футболчи учун жамоанинг муносабати жуда муҳим. Ҳаммамиз бир-биримиз учун жон куйдирамиз. Пеп ҳеч қачон тўхтамайди, тўхташни истамайди. Ҳа, барчамиз ўйнашни биламиз, аммо бунинг аҳамияти йўқ. Сен жаҳоннинг энг сара ўйинчиси саналсанг ҳам, иккинчи дивизионда ўйнаётган ғўр футболчи бўлсанг ҳам, маҳоратингни ошириш имконияти тугамайди. Агар шу фикрга қўшилсанг, ҳамиша мураббийнинг кўрсатмалари тўғри эканлигини тан оласан. Ақлинг жойида бўлса, мураббий сенга бор гапни гапиради, беҳуда ранжитишни истамайди. Аксинча, у фақат сен ва жамоангга яхшиликни раво кўради...\n- Эндиликда «Сити»нинг асосий футболчилари қаторидасиз. Гвардиола эса Александр Зинченко ва Фил Фоден каби ёш футболчиларга ҳам мудом эътибор қаратмоқда. Уларга қандай маслаҳат бера оласиз?\n- «Барселона», «Реал», «Манчестер Сити» ва «Ливерпуль» каби грандлар тизимида шуғулланаётган 18-19 ёшли ўсмирларнинг асосий таркибга киришлари осон эмас. Лекин бу нормал ҳолат. Фоденнинг асосий таркибга интилиши ҳам табиий ҳол. Бироқ унинг позициясида қандай ижрочилар ўйнашаётганини унутмаслик керак. Ўйлашимча, Фил яқин келажакда мунтазам майдонга тушиш имкониятига эга бўлади. Ҳозирча ўз маҳоратига шубҳа қилмаган ҳолда, хотиржам шуғулланишда давом этиши лозим. Яширмайман, ўзим «Сити» ва умуман, Англия футболига энди тўла-тўкис мослашдим. Маълум муддат давомида бирор мураббий раҳбарлигида 3 ой ва 3 йил шуғулланиш ўртасида катта тафовут бор. Масалан, ҳозир Раҳим Стерлингга тўпни қандай ва қачон узатишни аниқ биламан. Олдинлари бундай эмасди. Уни кузатиш ва ўрганиш ҳисобига ўйин бобидаги тушунмовчиликни бартараф этдим. Лекин шу билан чекланиб қолиш ниятидан йироқман. Барча касбдошларим, хусусан, ёш футболчиларга ҳам муваффақиятлар калити тинимсиз изланишда эканлигини алоҳида таъкидлашни истайман.\n01:04 Роналду туризм юзи бўлмайди (0)


13:00 / 28.11.2020 2368 pdf Ўқиш режими + -\nИнсоннинг йўлдан озишига, гуноҳларга гирифтор бўлишига кўпроқ қорин ва фарж шаҳвати кўйига тушиш сабаб бўлади. Бу икки шаҳват унга берилганларни доимо ҳалокатга олиб борган.\nШунинг учун ҳам турли дин, фалсафа, тузум ва мафкураларда ушбу икки шаҳватнинг ёмонлигидан одамларни ҳимоя қилиш борасида уринишлар бўлган. Агар ўша ғайри исломий уринишларга назар солсак, натижалари кўнгилдагидек бўлмаганини кўрамиз. Баъзилари нуқсонга йўл қўйган, баъзилари ҳаддидан ошиб кетган.\nИсломда эса бу масала илоҳий таълимот асосида мўътадиллик ила йўлга қўйилган. Мусулмон уламолар Қуръони Карим оятлари ва Пайғамбар соллаллоҳу алайҳи васалламнинг суннатлари асосида қорин ва фарж шаҳвати ёмонлигидан одамларни ҳимоя қилишнинг энг фойдали услубларига далолат қилганлар. Бу ишда руҳий тарбия устозлари пешқадам бўлганлар.\nҚорин шаҳвати ҳалокатга элтувчи нарсаларнинг энг катталаридан бири ҳисобланади. Одам ота ва момо Ҳаввонинг жаннатдан чиқарилишларига ҳам айнан қорин шаҳвати сабаб бўлган. Қорин шаҳвати туфайли молга ўч бўлиш, фарж шаҳвати ва бошқа кўплаб бало-офатлар келиб чиқишини кўпчилик яхши билади.\nҚорин шаҳватига берилишнинг ҳалокатли оқибатлари ҳақида Расулуллоҳ соллаллоҳу алайҳи васаллам ўзларининг бир қатор ҳадиси шарифларида огоҳлантирганлар.\nعَنِ الْمِقْدَامِ بْنِ مَعْدِيكَرِبٍ رَضِي اللهُ عَنْهُ، قَالَ النَّبِيُّ صَلَّى اللهُ عَلَيْهِ وَسَلَّمَ : مَا مَلَأَ آدَمِيٌّ وِعَاءً شَرًّا مِنْ بَطْنِهِ، بِحَسْبِ ابْنِ آدَمَ أُكُلَاتٌ يُقِمْنَ صُلْبَهُ، فَإِنْ كَانَ لَا مَحَالَةَ فَثُلُثٌ لِطَعَامِهِ وَثُلُثٌ لِشَرَابِهِ وَثُلُثٌ لِنَفَسِهِ. رَوَاهُ أَحْمَدُ وَالتِّرْمِذِيُّ.\n«Одам боласи тўлдирадиган идишларнинг энг ёмони қориндир. Одам боласига қаддини турғизадиган емаклар етади. Агар жуда лозим бўлса, таоми учун учдан бир, шароби учун учдан бир ва ҳавоси учун учдан бир», дедилар».\nعَنْ أَبِي هُرَيْرَةَ رَضِي اللهُ عَنْهُ: أَنَّ رَجُلًا كَانَ يَأْكُلُ أَكْلًا كَثِيرًا فَأَسْلَمَ، فَكَانَ يَأْكُلُ أَكْلًا قَلِيلًا، فَذُكِرَ ذَلِكَ لِلنَّبِيِّ صَلَّى اللهُ عَلَيْهِ وَسَلَّمَ فَقَالَ: إِنَّ الْمُؤْمِنَ يَأْكُلُ فِي مِعًى وَاحِدٍ، وَالْكَافِرَ يَأْكُلُ فِي سَبْعَةِ أَمْعَاءٍ. رَوَاهُ الشَّيْخَانِ وَالتِّرْمِذِيُّ.\n«Бир киши жуда кўп таом ер эди. Бас, мусулмон бўлди ва оз таом ейдиган бўлиб қолди. Бу Набий соллаллоҳу алайҳи васалламга зикр қилинди. Шунда у зот:\n«Албатта, мўмин бир ошқозон ила ейди. Кофир эса етти ошқозон ила ейди», дедилар».\nУқба Росибийдан қуйидагилар ривоят қилинади:\n«Ҳасаннинг олдига кирсам, овқатланаётган экан. У менга:\n«Ҳеч нарса ея олмайдиган бўлиб тўйиб олганман», дедим.\n«Субҳаналлоҳ! Мусулмон одам ҳам ҳеч нарса ея олмайдиган бўлиб тўядими?!» деди».\nБаъзи бир зоҳидлар оз таом ейиш ва очликка чидашда муболаға даражасига ўтиб кетганлар. Бу эса нотўғри ва мўътадилликдан оғиш даражасига етган ишдир. Таомланишдаги мўътадиллик бир оз иштаҳа қолганда ейишдан тўхташдир. Бунда энг гўзал ҳолат Расулуллоҳ соллаллоҳу алайҳи васалламнинг «Таоми учун учдан бир, шароби учун учдан бир ва ҳавоси учун учдан бир», деганларидир.\nМўътадил овқатланиш ила бадан соғ бўлади ва беморликнинг олди олинади. Сурункали кам овқат ейиш қувватни олади. Баъзи қавмлар таомини камайтиравериб, фарз амалларда ҳам нуқсонга йўл қўядиган бўлиб қолганлар. Ўзларича, жоҳилликлари туфайли буни фазилат деб ўйлаганлар. Аслида ундай эмас. Улуғларимиздан ким очликни мадҳ қилган бўлса, албатта, ўртача бўлишни кўзда тутган. Ўта тўйиб юришга одатланиб қолган кишиларнинг қорин шаҳватини синдириш бўйича риёзатлари қуйидагича бўлади: у одам вақт ўтиши билан оз-оздан таомини камайтириб боради. Аввал айтиб ўтилган мўътадиллик ҳолатига етганда тўхтайди.\nЗотан, ишларнинг яхшиси ўртачасидир. Бинобарин, ибодатдан ман қилмайдиган ва қувватнинг боқий қолишига сабаб бўладиган даражада таом емоқ энг тўғри йўлдир.\nОвқатланувчи очликни ҳам, тўйганликни ҳам сезмайдиган бўлсин. Ана ўшанда бадан соғ, ҳиммат жам ва фикр соф бўлади. Кўп овқатланиш уйқуни кўпайтиради, зеҳнни паст қилади ҳамда бошқа хасталикларга сабаб бўлади.\nШаҳватлардан баъзисини тарк қилаётган шахс риёкорликдан ҳазир бўлсин. Ўтган азизлардан баъзилари иштаҳаси тортган нарсани сотиб олиб, уйига илиб қўяр, ўзи унга тегмас ва шу иши ила зоҳидлигини беркитар эди. Мана шуни зоҳидлик дейдилар. Ўзи ичида зоҳидлик қилади. Аммо сиртда аксини кўрсатади. Бу сиддиқларнинг ишидир. Чунки у ўз нафсига сабр аччиғини икки марта ичиради. Иккинчиси аччиқроқ бўлади.\nZebiniso 02:04 / 18.02.2021\nАссалому алайкум. Мақола мазмуни сизга хат ёзишга ундади. Турмуш ўртоғим ёши катта. Яқинда пенсияга чиқади. Бир аёл билан танишган. У билан муносабатнга шеърлар битган. Телеграмм орқали шеърлар жўнатиб, бот-боти севги-муҳаббатини изҳор этган. Аёлнинг турмуш ўртоғи Россияда ишлайди. Ози шифокор. Эримнинг шеърларини ўқиган, эшитган. Бироқ уни бу йўлдан тўхтатмаган. Мен оллоҳнинг инояти билан бир тасодиф туфайи улар ўртасидаги муносабатлардан хабар топдим. турмуш ўртоғим авваллари ҳам шундай ишлар қилган эди. Асосларим бўлмаганлиги учун бирор нарса қилиш қўлимдан келмаган. Бу кишининг феълу атворини бутун оила аъзолари яхши билади. Аммо на отаси ва на онаси насиҳат қилмаган. (Оллоҳ уларни ўз раҳматига олган бўлсин,) Бир ярим йил гаплашиб юришган. Мен жуда қийин аҳволда қолдим. Бирга яшаш масаласи мени ҳанузгача қийнайди. Эрим мендан кечирим сўради. Бошқа бундай бўлмаслигини ҳам айтди. Аммо турмуш ўртоғимнинг гапларига ишониш... Менга маслаҳат беринг.\nЭркак кишини ҳалолга «бўктириб» қўйилса, харомга қарамайди. Оилангизни сақлаб қолишга ҳаракат қилинг.\nАнвар 12:47 / 28.12.2020\nАссалому алайкум, намозларни тулик бошлашимдан аввал эсласам куп овкат ейдиган боп колган эканм, хозир эса жуда оз таомланвотман, 1 махал пешин намозидан олдин еки кегин кечга деярли овкат ейишга рагбатим йук, умуман иштаха йук, нега бунака боп колдим деб уйлаб юрардим, шу хадисдаги куп окват ейдиган одам хакида укиб мен хакимда езилган деган фикрга кеб колдим, жуда фойдали, энди максадим овкатлангандан сунг азгинча иштах туришини харакат киламан Инша Аллох!\nBehzod 12:08 / 16.12.2020\nАлҳамдулиллаҳ жудаям яхши. Оллоҳ Шайх ҳазратларини мағфират қилсин. Илм йўлларини бизгада насиб этсин!\n09:30 / 28.11.2020 870\nҲомиланинг шаклланиш босқичлари ёхуд нутфа\n17:00 / 28.11.2020 2408\n2601 05:00 / 06.03.2017\n2899 12:30 / 01.11.2018


Ўзбек банклари I чоракни қандай соф фойда билан якунладилар\nАсосий/Сўнгги янгиликлар/Ўзбек банклари I чоракни қандай соф фойда билан якунладилар\nНашр қилинган сана: 16.04.2021 20:55\nОператив маълумотларга кўра, 2021 йилнинг I чорагида Ўзбекистонда фаолият юритаётган 32 та тижорат банкининг жами баланс соф фойдаси 1 трлн. 472,8 млрд. сўмни ташкил қилган. Бу ўтган йилнинг мос чорагига нисбатан, 81,3 млрд. сўмга, ёки 6 фоизга кўпроқ демакдир.\nЙирик тижорат банкларидан Ўзмиллийбанк ҳамда Халқ банкининг соф фойдаси ушбу чоракда ўтган йилнинг I чорагига нисбатан камроқ бўлди. Хусусан, I чоракни Ўзмиллийбанк 230,99 млрд. сўм (ўтган йил мос даврига нисбатан 75,5 млрд. сўмга кам) ҳамда Халқ банки эса 163,05 млрд. сўм (ўтган йилнинг мос даврига нисбатан 69,4 млрд. сўмга кам) соф фойда билан якунлади. Шунингдек, КДБ Ўзбекистон, Пойтахтбанк, Савдогар банк, Содерат банк Эрон банкларида ҳам соф фойданинг ўтган йил мос чорагига нисбатан камайиши кузатилди.\nСоф фойда миқдори Тенге банкда ўтган йил мос даврига нисбатан 8,5 бараварга, Капиталбанкда 6,5 бараварга, Азия Альянс банкда 2,3 бараварга, Агробанкда қарийб 2 бараварга кўпайган. Микрокредитбанк ўтган йилнинг мос давридаги фаолиятини зарар (-73 млрд. сўм) билан якунлаган бўлса, бу йил банкда 1-чорак баланс соф фойдаси 8 млрд. сўмни ташкил қилган.\n6 та банк — Универсалбанк (-4,68 млрд. сўм), Туркистонбанк (-46,69 млрд. сўм), Мадад Инвест Банк (-27,44 млрд. сўм), Ўзагроэкспортбанк (-41,55 млрд. сўм), Хай Тек банк (34,75 млрд. сўм) ва Ти Би Си банк (-14,73 млрд. сўм) жорий йил I чоракни молиявий зарар билан якунлаганлар.\nБаланс соф фойдаси миқдори бўйича етакчи учликни Ўзсаноатқурилишбанк (258,61 млрд. сўм), Ўзмиллийбанк (230,99 млрд. сўм), Ипотека-банк (169,56 млрд. сўм) эгаллаган. Устав капиталида давлат улуши устувор бўлмаган банклардан энг кўп фойда олган 3 та банк — Ипак Йўли банки (100,53 млрд. сўм), Ҳамкорбанк (99,82 млрд.сўм) ва Трастбанк (93,09 млрд.сўм) бўлди.\nУмуман олганда, ўтган йилнинг I чораги якунида Ўзбекистонда коронавирус пандемиясининг мамлакат иқтисодиёти, шу жумладан тижорат банклари молиявий аҳволига таъсири ҳали йўқ эди. 2021 йил I чорагида эса, кўпгина банкларда эҳтимолий йўқотишларга қилинган заҳира ҳаражатларининг ортиши, ўтган йил 2-ярим йиллигида жорий этилган фоизларни мақбуллаштириш сиёсати натижасида активлар даромадлилигининг пасайиши ва бошқа бир нечта омиллар банк тизими молиявий аҳволига салбий таъсир ўтказган бўлиши мумкин.


Қирғизистонда Норин ГЭСларини қуриш ишлари бошланмоқда\n08 май 2021, Тошкент вақти: 17:23\nБугун Қирғизистоннинг Норин вилоятида Россия билан ҳамкорликда барпо этилиши режалаштирилган ГЭСларни қуриш ишлари бошланади.\nНорин ГЭС каскадларини ҳамкорликда барпо этиш шартномаси Бишкек ва Кремль расмийлари томонидан 2012 йилнинг 20 сентябрида имзоланган эди.\nШарномага асосан Норин дарёсида 6 йил ичида 4 ГЭС қурилади. ГЭСларнинг биринчи гидроагрегати 2016 йилда ишга туширилиши режалаштирилган. Лойиҳанинг умумий қиймати 727 миллион долларни ташкил қилади.


ЎЗБЕКИСТОН БАНК ТИЗИМИ: БАРҚАРОР ФАОЛИЯТНИНГ ЮКСАК ЭЪТИРОФИ - Ўзбекистон овози газетаси\nЖАҲОН БОЗОРИГА ЙЎЛ\nЎЗБЕКИСТОН БАНК ТИЗИМИ: БАРҚАРОР ФАОЛИЯТНИНГ ЮКСАК ЭЪТИРОФИ\nБугун қай бир жабҳада бўлмасин, қўлга киритилаётган муваффақиятларимиз билан ҳар қанча фахрлансак, ғурурлансак арзийди. Буларнинг барчаси Президентимиз раҳнамолигида олиб борилаётган оқилона сиёсат, халқимизнинг фидокорона меҳнати, бунёдкорлик, яратувчанлик йўлидаги ғайрат-шижоати мевасидир. Зеро, тинчлик бор жойда тараққиёт бўлади. Асрлар синовидан ўтган бу кўҳна ҳақиқат айни дориламон кунларимиздан яна бир бор ўз тасдиғини топаяпти. Шу аснода одамларимиз эмин-эркин, бугунидан рози бўлиб, эртанги кунга янада қатъий ишонч билан меҳнат қилиб, ҳам оиласи, ҳам эл-юртга наф келтираётир. Буни, энг аввало, иқтисодиётдаги туб ўзгаришлар, босқичма-босқич амалга оширилаётган ислоҳотлар, модернизациялаш жараёнлари туфайли ижтимоий соҳаларда қўлга киритилаётган муваффақиятлар билан изоҳлаш мумкин.\nБиргина молия-банк тизимидаги янгиланишларни олайлик. Айни кунда мамлакатимиздаги тижорот банклари аҳолининг, айниқса, ишбилармонларнинг яқин ҳамкори ва кўмакчисига айланиб улгурди. Молия муассасалари маблағлари, замонавий хизматлар орқали ўз омонатларини кўпайтираётган ёки тадбиркорлик фаолиятини йўлга қўйиб, бозорларимиз тўкинлигига, ҳудудларимиз экспорт салоҳиятини юксалтиришга муносиб ҳисса қўшаётган изланувчан, ташаббускор ҳамюртларимизнинг муваффақиятларини кузатиб, бунга яна бир карра амин бўлаяпмиз. Албатта, буларнинг барчаси аҳолининг замон талаблари асосида ўз фаолиятини такомиллаштириб бораётган банкларимизга ишонч тобора мустаҳкамланаётганидан далолат беради.\nИСЛОҲОТЛАРНИНГ ЁРҚИН САМАРАЛАРИ\nМаълумки, «Ижтимоий фикр» жамоатчилик фикрини ўрганиш маркази турли соҳалар бўйича тадқиқот ва ижтимоий сўровлар ўтказиб келади. Шулардан бири 2015 йилнинг 1-ярмида мамлакатимиз банк тизимида амалга оширилган ислоҳотлар якунларига бағишланди. Унда кичик бизнес ва хусусий тадбиркорлик субъектлари вакиллари ҳамда ёшлар қатнашиб, асосий эътибор банк тизимида ишбилармонларга қулай ҳамда жозибадор муҳит яратилгани, ёшлар сиёсати, хотин-қизлар бизнеси, ҳудудий дастурлар ижроси, қишлоқ жойларда хизмат кўрсатиш, шунингдек, сервис соҳасини ривожлантириш каби масалаларга қаратилди.\nХусусан, марказ ходимларининг «Мамлакатимиздаги қайси тижорат банклари фаолияти эътирофга лойиқ?» деган сўровига жавобан иштирокчилар Миллий банк, «Агробанк», «Микрокредитбанк», Халқ банки, «Ипотека-банк», «Қишлоқ қурилиш банк», «Ўзсаноатқурилишбанк», «Асака» банки, «Туронбанк», «Трастбанк» сингари молия муассасалари филиаллари номларини қайд этишди. «Мазкур банклар фаолиятига қандай баҳо берасиз?» саволига олинган жавобларнинг 97,8 фоизи ижобий бўлди. Буни ҳудудлар мисолида таҳлил қилганда, Хоразм, Самарқанд, Бухоро, Қашқадарё, Фарғона ва Наманган вилоятларидаги тадбиркорларнинг аксарияти ижобий фикр билдирганлиги маълум бўлди.\nМолия муассасалари фаолиятини баҳолашда, биринчи навбатда, «Банк ходимлари ўз вазифаларини сидқидилдан, малакали бажарадилар» дея жавоб берилган бўлса, кейинги ўринларда «Маслаҳат бериш ва муаммоларни ечишда тезкор амалий ёрдам кўрсатилади», «Омонатларни сақлаш бўйича барча амаллар ўз вақтида бажарилади», «Белгиланган тартибга тўлиқ амал қилинади, қонунбузилишига йўл қўйилмайди» каби мулоҳазалар айтилди.\nШунингдек, сўровда қатнашганларнинг 98,2 фоизи банкларда сақланаётган аҳоли омонатлари давлат томонидан тўлиқ кафолатланишидан хабардор эканликларини маълум қилдилар. Молия муассасалари томонидан жозибадор омонат турлари таклиф этилаётгани аҳоли бўш пул маблағларини банкларда сақлашнинг ишончлилиги ҳамда қулайлигини кундан-кунга оширмоқда. Бу жараёнда «Банкка бўлган ишонч» ҳал қилувчи омил бўлаётгани таъкидланди.\nТижорат банклари ходимлари томонидан пул ҳисоб-китоб ҳужжатларини қабул қилиш ва унинг ижросини таъминлашда мижозларга хизмат кўрсатиш сифати тобора яхшиланиб бораётгани ҳам тадқиқотлар натижаларидан маълум бўлаяпти. Респондентларнинг 98,3 фоизи бундан мамнун эканлигини билдиришган. Бинобарин, электрон воситалар ҳамда пластик карточкалардан фойдаланишда, тўловларни амалга оширишда замонавий телекоммуникация воситалари самарали қўлланилаётгани натижасида яратилаётган қулайликлар хусусида 97,8 фоиз ижобий фикрлар билдирилиб, ушбу хизмат турларини янада кенгайтириш мақсадга мувофиқлиги таъкидланган.\nБундан ташқари, Президентимизнинг 2014 йил 6 февралдаги «Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида»ги қарори ижроси бўйича ўтказилган сўровда иштирок этганларнинг 98,3 фоизи «Банклар бизнинг ишончли таянчимиз, банк кредитлари бизнесимизни йўлга қўйишда кенг имкониятлар яратмоқда», деган фикрни қўллаб-қувватлашгани диққатга сазовордир.\nАйниқса, банклар томонидан коллеж битирувчиларига имтиёзли кредитлар ажратилаётгани ёш мутахассисларнинг жамиятда муносиб ўрин эгаллашларида муҳим аҳамият касб этмоқда. Ана шу йигит-қизлар билан суҳбатлашилганда, уларнинг 98,1 фоизи банклар фаолиятидан мамнун эканини билдирдилар. Биргина жорий йилнинг ўтган 6 ойида молия муассасаларимиз томонидан мазкур йўналишга 133 млрд. сўмлик кредитлар ажратилгани сўзимизга яққол мисол бўлади.\n— Юртимиз тижорат банкларида биз, ёшлар учун барча имконият яратилган, — дейди Одилжон Қурбонов. — Натижада ўз бизнесимизни йўлга қўйиб олаяпмиз. Мен ҳам анчадан буён тадбиркорлик қилиш мақсадида юргандим. Лекин бунинг учун бошланғич сармоя зарур эди. Бунда Тошкент вилоятида республика Марказий банки томонидан ташкил этилган амалий учрашувда қатнашганим қўл келди. Чунки ушбу тадбирда 10 та микроавтобус сотиб олиб, аҳолига транспорт хизмати кўрсатиш соҳасини ривожлантириш борасидаги таклифим банк ходимларига маъқул тушиб, улар пухта бизнес-режа ишлаб чиқишимга яқиндан кўмаклашишди. Шу тариқа қисқа муддатда 619 млн. сўмлик сармоя ажратилди. Кредит олишда умуман қийналмадим. Ариза, бизнес-режа ва гаров таъминотини тақдим этдим, холос. Ҳозир корхонамда 15 нафар ишчи-мутахассис меҳнат қилаяпти. Кредитдан самарали фойдаланганим, қолаверса, унинг имтиёзли эканлиги даромадимиз ошишида муҳим омил бўлди. Қисқаси, ишимдан ҳам, банк хизматидан ҳам кўнглим тўқ. Энг муҳими, бу билан ота-онамга нафим тегаётганидан, халқ хизматида эканимдан хурсандман.\n«Ижтимоий фикр» жамоатчилик фикрини ўрганиш маркази томонидан ҳудудларда ёш оилаларни тураржойлар билан таъминлаш масаласига ҳам алоҳида эътибор қаратилди. Чунки Президентимиз ташаббуси билан мамлакатимизнинг барча ҳудудида ўтган йилнинг ўзида тижорат банклари кредитлари ҳисобига 50 та «Камолот» уйи қурилиб, фойдаланишга топширилди. Сўровда иштирок этганларнинг 100 фоизи ушбу тураржойлар имтиёзли тарзда, 20 йил муддатга ипотека кредитлари асосида берилаётганини мамнуният билан айтиб ўтишди.\nМарказий банк томонидан Ўзбекистон Савдо-саноат палатаси, Давлат солиқ қўмитаси ва бошқа ташкилотлар билан ҳамкорликда мамлакатимизнинг бориш қийин бўлган ҳамда меҳнат ресурслари юқори ҳисобланган бир қатор олис туманларида тадбиркорлар, ёшлар, фермерлар иштирокида ўтказилаётган амалий учрашувларга ҳам респондентлар томонидан 98,9 фоиз ижобий баҳо берилди. Бундай ҳудудларга ажратилаётган имтиёзли кредитлар борасидаги сўровларда эса иштирокчиларнинг 98,3 фоизи ушбу маблағлар ижтимоий-иқтисодий тараққиёт, янги иш ўринларини яратишга хизмат қилаётганини алоҳида таъкидлаб ўтдилар. 97,3 фоиз респондентдан қишлоқ хўжалиги маҳсулотлари етиштириш ҳажмини кўпайтириш мақсадида тижорат банклари томонидан шахсий ёрдамчи хўжаликларга ажратилаётган имтиёзли кредитлар аҳолини иш билан таъминлашда қулай шарт-шароитлар яратмоқда, деган жавоб олинди.\nХОРИЖЛИКЛАРНИНГ МУНОСИБ БАҲОСИ\n— Ўзбекистонда хорижий сармоядорлар учун қулай инвестициявий муҳит яратилгани боис уларнинг сафи йилдан-йилга кенгаймоқда, — дейди япониялик эксперт Казуюки Нагао. — Республикангиз Марказий банки томонидан мазкур тизим фаолиятини такомиллаштириш борасида кўрилаётган зарур чора-тадбирлар юқори натижа бериб, кичик бизнес ва хусусий тадбиркорларни етарлича кредитлаш, янги иш ўринлари ташкил қилишда муҳим аҳамият касб этаяпти. Ваҳоланки, дунёда кузатилаётган глобал молиявий-иқтисодий инқироз даврида ҳам банкларингиз ресурс базаси мустаҳкамланиб, самарали фаолият олиб бораётгани, жаҳондаги 189 та мамлакат орасида охирги икки йил ичида юртингиз кредитлаш тизими бўйича рейтинг кўрсаткичи 50 поғона кўтарилгани, қолаверса, барча тижорат банкларингиз нуфузли халқаро рейтинг агентликларининг «Барқарор» рейтинг баҳоларига эга бўлаётгани Ўзбекистон банк тизимида тўғри сиёсат юритилаётганидан далолат беради.\nМаълумот ўрнида айтиш жоизки, банкларимиз томонидан ўтган беш йил мобайнида республикамиз экспорт салоҳиятини мустаҳкамлаш мақсадида 29 трлн. 327 млрд. сўмликдан зиёд инвестициявий сармоялар ажратилиб, уларнинг умумий ҳажми 3,5 баробар ортди.\n«Ижтимоий фикр» жамоатчилик фикрини ўрганиш маркази томонидан ҳудудларда ўтказилган сўровлар натижаси жорий йилнинг биринчи ярим йиллигида банк тизими олдига белгиланган устувор вазифалар ва параметр кўрсаткичлари ўз вақтида, сифатли бажарилганлигини кўрсатмоқда. Хусусан, бу жараёнда қатнашган респондентларнинг 98,1 фоизи банк тизимида амалга оширилаётган иқтисодий ислоҳотлар кутилган самара бераётганини тасдиқладилар. Бу эса мамлакатимиз молия муассасалари томонидан мазкур даврда давлатимиз раҳбарининг тегишли фармон ва қарорлари, ҳукуматимиз дастурлари ижроси муваффақиятли амалга оширилганидан далолатдир.\nСўровда иштирокчилар мамлакатимизда кичик бизнес ва хусусий тадбиркорликни янада ривожлантириш учун тижорат банклари томонидан ҳаётга татбиқ қилинаётган ишларни янада жадаллаштириш, замонавий ва қулай банк хизматларини кенг жорий этиш, ўтказилаётган амалий учрашувлар юқори самара келтираётгани боис уларни жойларда мунтазам ташкил қилишни йўлга қўйиш ва бошқа қатор йўналишларга доир масалаларга алоҳида эътибор қаратиш юзасидан таклиф ҳамда тавсиялар берди.\nl Тижорат банклари филиаллари томонидан кичик бизнес ва хусусий тадбиркорлик субъектларига 2015 йилнинг 6 ойи давомида 6 трлн. сўмдан зиёд кредитлар ажратилиб, 2014 йилнинг шу давридагига нисбатан 1,3 баробар, кейинги 10 йил давомида эса 22 баробар ўсишга эришилди. Шундан 685 млрд. сўмлик маблағ хотин-қизларнинг жамиятдаги ўрнини юксалтириш, уларни тадбиркорлик фаолиятига кенг жалб қилиш борасидаги вазифалар ижросига йўналтирилди.\nl Хизмат кўрсатиш ва сервис соҳаси ривожига доир лойиҳаларни молиялаштиришга йўналтирилган маблағлар 915 млрд. сўмни ташкил этди. Ушбу кўрсаткич ҳам 2014 йилнинг мазкур давридагига қараганда 1,3 баробар, кейинги 10 йилга нисбатан эса 20 баробар ўсган.\nl Касб-ҳунар коллежлари битирувчиларини тадбиркорлик фаолиятига фаол жалб қилиш борасида ҳам қатъий чора-тадбирлар кўрилмоқда. Натижада уларнинг бизнес лойиҳаларини молиялаштиришга 2015 йилнинг 6 ойида 133 млрд. сўмдан ортиқ миқдорида имтиёзли микрокредитлар ажратилиб, бу борада 2014 йилнинг шу давридагига нисбатан 73 фоиз, кейинги 3 йилда эса 6 баробар ўсишга муваффақ бўлинди.\nl Президентимизнинг 2009 йил 26 январдаги «Озиқ-овқат маҳсулотлари ишлаб чиқаришни кенгайтириш ва ички бозорни тўлдириш юзасидан қўшимча чора-тадбирлар тўғрисида»ги қарори ижроси доирасида 2015 йилнинг 6 ойи давомида озиқ-овқат маҳсулотлари ишлаб чиқариш билан боғлиқ лойиҳалар ижросига ажратилган кредитлар миқдори 1 трлн. сўмдан иборат бўлиб, 2014 йилнинг шу давридагига нисбатан 30 фоиз, кейинги 3 йилга таққослаганда эса 2,5 баробар ўсиш таъминланди.\n«Ижтимоий фикр» жамоатчилик фикрини ўрганиш маркази маълумотлари асосида тайёрланди.


18:56, 08.05.2020 // 45214\nСирдарёдаги сув тошқини остида қолган ҳудудларда қанча майдонга зарар етгани маълум қилинди\nСирдарё вилоятидаги Сардоба сув омбори тўғонининг ёрилиши оқибатида 1 май, жума куни юз берган сув тошқини оқибатида Сардоба, Мирзаобод ва Оқолтин туманларининг жами 32 381 гектар ер майдони талафот кўрган. Бу ҳақда Фавқулодда вазиятлар вазирлиги ахборот хизмати раҳбари Мурод Содиқов 8 май куни бўлиб ўтган брифингда маълум қилди.\nМирзачўл қишлоғида сув оқимларидан вайрон бўлган уйлар.\nМаълум қилинишича, тошқин 10 та маҳалла, 23 та аҳоли пункти ҳудудидаги 4711 та турар ва 277 та нотурар жой объектига, 30 718 гектар экин майдонларига зарар етказган.\nҲозирги кунда Фавқулодда вазиятлар, Мудофаа, Ички ишлар вазирликлари ва Миллий гвардия томонидан 17 000 нафарга яқин шахсий таркиб, 2500 дан ортиқ техника, 300 га яқин мотопомпа ёрдамида тошқин оқибатларини бартараф этиш ишлари давом этмоқда.\nШунингдек, тошқин оқибатида нобуд бўлган уй ҳайвонларини йиғиш ва зарарсизлантириш ишлари ФВВ, Соғлиқни сақлаш вазирлиги, Давлат ветеринария ва чорвачиликни ривожлантириш давлат қўмитаси ва уларнинг Сирдарё вилояти бўлинмалари томонидан амалга оширилмоқда. Хусусан, Сардоба туманининг Дўстлик, Қўрғонтепа, Юртдош аҳоли пунктларида жами 743 бош, Оқолтин тумани аҳоли пунктларида жами 551 бош, Мирзаобод туманидаги аҳоли пунктларида жами 1330 бош нобуд бўлган ҳайвоннинг жасади кўмиш йўли билан зарарсизлантирилган.\nМавзуга доир: Сирдарёда сув тошқинидан сўнг 7,5 мингдан ортиқ хонадоннинг газ, 10 мингдан ортиқ хонадоннинг электр таъминоти тикланди\nБундан ташқари, талафот кўрган ҳудудларда ҳамда вилоят бўйича 12 485 та турар жойда, 748 та савдо шохобчасида, 304 та маъмурий бинода, 31 та бозорда, 540 та кўчада дезинфекция ишлари ўтказилган.\nЭкологик вазиятни яхшилаш мақсадида талафот кўрган туманлардан 6086 тонна чиқинди ва 13 620 тонна тошқин суви олиб чиқиб кетилган.\nШу билан бирга, сув тошиши оқибатида талафот етган автомобиль йўллари, электр ва газ тармоқларида таъмирлаш ва тиклаш ишлари олиб борилмоқда.\nМобил алоқа компаниялари томонидан зарар кўрган ҳудудлардаги 14 та базавий станциянинг фаолияти қайта тикланган. Тошқиндан зарар кўрган 2455 та кадастр ҳужжатининг дубликатлари тайёрлаган.\nМаълумот учун, Сирдарё вилоятидаги Сардоба сув омборида содир бўлган фавқулодда вазият туфайли Сардоба, Оқолтин, Мирзаобод туманларидаги 24 та маҳалладан 90 мингга яқин фуқаро зудлик билан хавфсиз ҳудудга эвакуация қилинган; ҳодиса оқибатида камида 56 киши турли даражада тан жароҳати олган, тошқин зонасида қолиб кетган юзлаб одамлар қутқарилган, шунингдек, 4 нафар фуқаронинг табиий офат оқибатида ҳалок бўлгани, 1 нафари бедарак йўқолгани аниқланди.\nВоқеа юз берган куниёқ Президент Шавкат Мирзиёев Сирдарё вилоятига етиб борди. У сув тошқини оқибатларини кўздан кечирди, офатдан жабрланган аҳоли билан мулоқотда бўлди, шароит яхшиланмагунича ҳеч бир раҳбар ҳеч қаерга кетмаслигини таъкидлади. Аллақачон қайта тикланиши бошланган тўғонни бир неча бор бориб кўрди, иш жараёни билан танишди. Тўғоннинг ёрилиши юзасидан жиноят иши қўзғатилган.\n20:05 Кеча // 97272\n22:22, 26.07.2021 // 85322\n13:52 Кеча // 68711\n21:12, 26.07.2021 // 66336\n07:23 Бугун // 62001


Ўзбекистон Ёзувчилар уюшмаси » БАХТЛИ ҲАЁТ ҚЎШИҒИ\nАсосий Мақолалар БАХТЛИ ҲАЁТ ҚЎШИҒИ\nЭрта тонгдан эзгу ният, яхши кайфият билан кўчага чиқсам, асфальт йўллар оқ кўйлак, қора фрак кийиб, кўкрак чўнтакларига гулу райҳонлар қистириб олган, дазмолланган либосининг қирралари қиличдек ўткир оркестр дирижёридек пўрим. Светафор кўзларини пирпиратиб юмиб-очиб, чироқларини ёқиб-ўчириб одамлар ва машиналар ҳаракатини бошқаради. Шаҳарда ҳаёт қўшиғи, тириклик мусиқаси баланд янграйди. Кўп қаватли уйлар узун бўйинларини чўзиб, бу ажойиб концертни мароқ билан тинглаб, томоша қилади. Карнай-сурнай садолари одамларни мустақиллик байрами тантаналарига чорлайди… Барчанинг юзида қувончу табассум, кўзида шодлик балқийди. Одамларнинг юзига, кўзига боқиб, Президентимизнинг “Она юртимиз бахту иқболи ва буюк келажаги йўлида хизмат қилиш — энг олий саодатдир” китобидаги қуйидаги сўзлар кўнгилдан ўтади:\n“Ютуқларимиз ҳақида гапирилганда, биринчи навбатда, катта-катта рақамлар келтирилади. Кўпчилик, айниқса, иқтисодчилар шунга ўрганиб қолган. Лекин рақам ва кўрсаткичлар, қанчалик салмоқли бўлмасин, биз эришган марраларнинг моҳияти ва аҳамиятини тўла очиб бера олмайди.\nКимки мустақиллик йилларида Ўзбекистон қўлга киритган муваффақиятларни кўрмоқчи бўлса, аввало одамларнинг, халқимизнинг юзига, кўзига қарасин. Мактаб, лицей ва коллежларда таълим-тарбия олаётган болаларнинг чеҳрасига боқсин”.\nМустақиллик ўзбек халқининг тарихий ютуғидир.\nБугун Термиздан Нукусгача, Сариосиёнинг чекка қишлоғидан “Қора-қалпоғистон” деб аталган чегара шаҳарчасигача, Қарши чўлларидан Устюртнинг улуғ даштларигача, Зомин тоғларидан Олой этакларигача, Ҳисор тизмаларидан Чотқолгача, она диёримизнинг барча гўшаларида ўзгача руҳ, ўзгача шукуҳ. Ватанимиз мустақиллигининг 25 йиллик қутлуғ айёми шарофати билан ватандошларимизнинг юрагида ғурур, ифтихор.\nУй хоналардан, шаҳру қишлоқ уйлару ҳовлилардан, мамлакат шаҳру қишлоқлардан, Ватан ер, дарёю сойлар, адирлару тоғлар, далалару боғлардан ташкил топган. Давлат содиқ ва ватанпарвар фуқаролардан, оилалардан иборат. Бугун ўзбекнинг улкан оиласида, Ўзбекистон деган улуғ давлатда мустақиллик байрами тантаналари шукуҳи кезмоқда.\nБайрам арафасида Президентимизнинг Фармонига биноан яратувчан ва меҳнаткаш халқнинг фидойи, заҳматкаш вакиллари давлат мукофотлари билан тақдирланди. Ушбу Фармон тимсолида барча соҳаларда эришилган ютуқлар ҳукумат томонидан эътироф этилди, бунёдкор халқимизнинг фаол вакилларининг фидокорона хизматларига муносиб баҳо берилди. Улар қаторида мен ҳам “Ўзбекистонда хизмат кўрсатган маданият ходими” унвони билан мукофотланганимдан жуда севиндим.\nКатта тўйнинг совринларию “тобоқ”лари, совғаю эҳсонлари ҳам катта бўлади. Мустақиллигимизнинг йигирма беш йиллик тўйида бизга ана шундай катта мукофотлар насиб этди. Озод ва обод Ватанимнинг, ҳукуматимизнинг эътиборидан, эзгу ният билан қилган хизматларим юксак эътироф этилганидан бошим осмонга етди. Кўзларимда севинч ёшлари тошди, юрагимда ҳаяжон ва шукроналик туйғулари жўшди.\nШундай юксак мукофот билан тақдирлагани учун Юртбошимизга мингдан минг раҳмат. Ватанимга, халқимга таъзим қиламан.\nБизнинг илк шеърлар ёзиб, газета-журналлар таҳририятларига югуриб юрган ёшлигимиз ўтиш даврига тўғри келди. Умримизнинг навқирон палласида мустабид тузумнинг азобларини бошимиздан кечирганмиз. Мустақиллик қадрини ўз ҳаётимизда татиб кўрганмиз. Президентимизнинг “Кеча ким эдигу бугун ким бўлдик” деган теран мазмунли саволларига жонли мисоллар билан жавоб бера оламиз. Мустақиллик йилларида китобларимиз нашр этилиб, устозлар меҳри туфайли эл назарига тушдик. Ўзбекистон Ёзувчилар уюшмаси аъзолигига қабул қилиндик. Бугун ёш ижодкорларга давлатимиз раҳбари томонидан алоҳида эътибор қаратилмоқда. Ўсиб келаётган авлодга ҳавасимиз келади. Улар учун мамлакатимизда барча имкониятлар эшиги кенг очиқ. Мен ҳам бугун унвон билан сийланиб, давлатимиз ғамхўрлиги, халқимиз меҳридан баҳраманд бўлдим. Шу ўринда бизни ижодда ва ҳаётда қўллаб-қувватлаган устозларга, ёзган битикларимизни эълон қилишга оқ йўл бериб, ёш эканимизга қарамасдан катта минбарларда шеър ўқишга чиқарган, мамлакатимиз бўйлаб ижодий сафарларда ёнида олиб юрган, ютуқларимизга хайрихоҳ бўлган муҳтарам устозларимизга раҳмат айтаман.\nБу мукофот менга катта масъулият юклайди. Ватаним, эл-юртим учун ғайрат билан хизмат қилишга ундайди, замондошларимиз ҳаётини ифодалайдиган янги бадиий-публицистик мақолалар, шеъру достонлар ёзишга илҳомлантиради. Халқимнинг менга ижодкор сифатида билдирган ишончини оқлашга даъват этади.\nМустақиллик бошимдаги давлатим,\nИфтихорим, ғурурим ҳам савлатим,\nАждодлар руҳи шод, бахтли авлодим,\nЮрт бугуни, юрт эртасига қуллуқ!\nБахти гул очилган эл чиройи бу,\nИстиқлол қуёши, давлат ойи бу,\nОзод ҳамда обод элнинг сойиби,\nЮрт фарзанди, юрт эркасига қуллуқ!\nҒурурли халқим, мусаффо осмоним,\nВатан тарихида олтин замоним,\nМустақиллик менинг олий унвоним,\nЮрт сорбони, юрт эгасига қуллуқ!\nИстиқлол — ўлмас руҳ, синоат, қудрат,\nСув ва ҳаво каби ҳаётий қувват,\nМуҳаббат мисоли илоҳий неъмат —\nУлуғ халқнинг ҳур ўлкасига қуллуқ!


ТИЛ — МИЛЛАТ ҒУРУРИ — Shahrisabzt.UZ\nShahrisabz tumani 21.10.2019 Mahalliy\nМамлакатимизда ҳар йили 21 октябрь санаси “Тил байрами” куни сифатида кенг нишонланиб келинади. Мана бугун ўзбек тилига давлат тили мақоми берилганлигига 30 йил тўлди. Шу муносабат билан Шаҳрисабз туманидаги таълим, тиббиёт муассасаларида ва жамоат ташкилотларида ўзбек тилига давлат тили мақоми берилганлиги бўйича бир қатор тадбирлар, давра суҳбатлари ва учрашувлар ташкил этилди.\nХалқ депутатлари Шаҳрисабз туман Кенгаши депутати Дилшод Ёров, туман ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари Бегзод Назаров, Республика Маънавият ва маърифат маркази Шаҳрисабз туман бўлинмаси раҳбари Шаҳло Тоғаевалар жорий йилнинг 21 октябрь куни тумандаги 20-, 81- сонли умумий ўрта таълим мактабларида “Тил – миллат ғурури” мавзусида учрашувлар ташкил этишди.\n— Мана бугун мамлакатимизда “Ўзбекистон Республикасининг Давлат тили тўғрисида”ги Қонунининг қабул қилинганлигига 30 йил тўлди, — дейди халқ депутатлари Шаҳрисабз туман Кенгаши депутати Дилшод Ёров. – Қонуннинг 1- моддасида Ўзбекистон Республикасининг давлат тили ўзбек тили эканлиги, шунингдек, ўзбек тили мамлакатимиздаги барча сиёсий, ижтимоий, иқтисодий ва маданий ҳаётда бирдек амал қилишлиги келтирилган. Ўзбек тили – юртимизда яшаётган барча ўзбекларнинг она тилисидир. У мамлакатимиз бирлиги ва яхлитлиги, жамият жипслигининг муҳим омили ҳисобланади.\n— Дунёда кўп элатлар борки, улар аввало ўз она тилларини юксак қадрлайдилар, — дейди Республика Маънавият ва маърифат маркази Шаҳрисабз туман бўлинмаси раҳбари Шаҳло Тоғаева. – Уларнинг айримларида ҳаттоки, ўз она тилини бузиб талқин қилиш ҳам қонунга мувофиқ тақиқланган. Ҳозирда жаҳон миқёсида ўзбек тилига бўлган эътибор ҳам кундан кунга ўсиб бормоқда. Шу жумладан, юртимизда сайёҳлар қамрови ҳам кўпаймоқда. Шундай экан, ҳар бир ёш авлод кўпроқ китоб мутолаа қилиб, ўзбек адабий тили сўз бойлигини бойитиб боришлиги, жаҳон тиллари сифатида тан олинган тилларни ўрганиш ҳам талаб этилади.\nТадбир давомида ёшлар тарихий лавҳалардан саҳна кўринишларини намойиш этишиб, йиғилганларга ўзбек тилининг тарихий келиб чиқиши ҳақидаги маълумотларни ўқиб эшиттиришди.


Ulefone бармоқ изи сканерига эга арзон Tiger моделини эълон қилди » Ўзбекистон янгиликлари – Zamin.uz\nБундан бир неча кун олдин Хитойнинг Ulefone компанияси бармоқ изи сканери ва йирик сиғимли батареяга эга арзон Ulefone Tiger моделини тақдим этди. Модель 4200 мА/ст сиғимидаги аккумулятордан қувватланади. Бу ҳақда "Terabayt.uz" хабар берган.\nГарчи модель бор-йўғи 109 доллар атрофида сотувга чиқарилган бўлса-да, у тўлиқ металл корпус билан қопланган, бармоқ изи сканери ва 8 МПли камерага эга. Камера Sony IMX219 сенсори ёрдамида ишлайди, автофокус ҳамда светодиодли чақноқ билан таъминланган. Ulefone Tiger гаджетига Samsung S5KE2 сенсорига эга бўлган 5 МПли олд камера ўрнатилган, у 4G LTE, WiFi 802.11 b/g/n, Bluetooth 4.0 ва GPS модулларини қўллаб-қувватлайди.\nМоделга 4-ядроли MediaTek MT6737 процессори, ГБ тезкор ва 16 ГБ доимий хотира ўрнатилган. Шунингдек, доимий хотира сиғимини 128 ГБгача бўлган microSD-карта билан кенгайтириш имконияти мавжуд. Қурилма Android 6.0 Marshmallow версиясидаги дастурда ишлайди.\nUlefone Tiger кулранг, тилларанг ва қора рангли вариацияларда сотувга чиқарилади. Нархи – 109 доллар.\nТеглар: ГБ изи қилди корпус бўлган неча\n23:12 Barnes & Noble 50 доллар турадиган планшетни сотувга чиқаради\n13:00 Galaxy A3 (2017) Bluetooth сертификациядан ўтказилди\n13:50 Хитойнинг 10 та энг харидоргир телефонлари аниқланди


17 май 2022, Тошкент вақти: 16:16\nПрезидент билан “And Gold” корхонаси ишчиси сифатида гаплашган Нозима опа Избоскан туман, Бештерак МФЙда оила ва хотин-қизлар масалалари бўйича мутахассис бўлиб ишлайди.\nПрезидент янги корхонани кўздан кечирди\nОзодлик бу аёлни топди. У билан қилинган мулоқот билан бироздан сўнг танишасиз.\nКейин президент цех бўйлаб юришни давом этади, тикувчи қизлар билан сўзлашади.\n- Мана шундай ёниб турган кўзларингизни кўриб, мен хурсандман! Иш ўрганяпсизми, қийналмаяпсизми? Мана шундай ҳаммангизни кўзларингизни кўриб, ишонч пайдо бўлганини кўриб, ўзим ҳам хурсандман. Ҳали бу катта ишларимизнинг бошланиши, - дейди мамнунлигини яширмаган президент.\nПрезидент учун "шоу"га 800га яқин аёл сафарбар этилгани айтилди\n- Бугун Андижонга мана шундай корхоналарни кўпроқ қилиб, сизларнинг даромадларингни икки карра ошириб, бир-икки миллион эмас - ойликларингиз 3-4 миллион олиш ҳаракати учун келганман. Йўлимиз равон, йўлимиз аниқ! – дейди Шавкат Мирзиёев, тикув фабрикаси жамоаси билан хайрлашар экан.\n17 июн куниёқ ушбу корхона биносида Андижон вилоятида саноат тармоқларини ривожлантириш чора-тадбирлари тақдимоти ҳам бўлиб ўтди.\nКорхона 1200 кишини иш билан таъминлаш ва йилига 3,5 млн долларлик маҳсулот экспорт қилиш қувватига эга эканлиги айтилди.\n"Президент олдида кўзбўямачилик бўлди!"\nБироқ, Озодлик таҳририятига Телеграм канали орқали мурожаат қилган андижонликлардан бири президент Шавкат Мирзиёевнинг вилоятга қилган ташрифига Избоскан туманида катта “кўзбўямачилик” уюштирилганини иддао қилди.\nШавкат Мирзиёевга бир кун олдин ишга тушган трикотаж фабрикаси маҳсулотлари кўрсатилмоқда\nОзодлик 17 июн куни “And Gold” корхонасида президент олдида кўриниш берган аёл Бештерак МФЙнинг Нозима исмли мутахассиси бўлгани тасдиғини топди. Нозима опа маҳалласидан яна 13 қизни ҳокимлик буйруғи билан фабрикага олиб боргани ва ўша ерга ишга кирганини айтди:\n- Мен у жойга янги ишга бордим. Насиб қилса, ишлаймиз энди. Мен упаковкачи бўлиб ишга кирдим. Бир ойлик шартли ишга олишди. “Ҳаммангиз синов муддатидан яхши ўтсангиз, ойлик олаверасиз. Синов муддати “ойлик бермаймиз” дегани эмас”, дейишди. Ишлаганига қараб ойлиги 700 дан 1 миллионгача бўлиши мумкин экан. Мен “And Gold” га маҳалладан тикиш–бичиш қўлидан келадиган 13 қизни олиб бордим ва ўшаларга қараш менинг вазифам эди, - деди Нозима опа.\nОзодликнинг “Маҳалладаги ишингиз нима бўлади – ким у ишни бажаради?”, деган саволига, маҳалла қўмитаси фаоли:\n- Мен маҳаллада бу ишимда 2013 йилдан бери ишлайман. У ерга ўзимдан ўзим бориб қолганим йўқ. Бизга “Ишсиз қизларни ишга жалб қилинглар!”, дейишди. Мен ҳар куни соат 7 да уйимдан чиқиб, маҳалла аҳолиси билан суҳбатлашиб, раисга “Мен фабрикага кетяпман!”, деб соат 2 гача фабрикада қизлар билан суҳбатлашиб, упаковкани ўрганиб, кейин маҳаллага келиб, соат 7 гача маҳалладаги ишларимни қиляпман.\nОзодлик президент Шавкат Мирзиёевнинг Ўзбекистоннинг бошқа минтақаларида ҳам президент ташрифи олдидан бу каби “тайёргарлик” ишлари олиб борилгани тўғрисида хабар бериб келган.\nХусусан, президент Шавкат Мирзиёевнинг Андижон вилоятига 17–18 июн кунги ташрифи муносабати билан экилган дарахтлар президент кетганидан сўнг қайта кўчириб олинаётгани тўғрисида ижтимоий тармоқларда тарқалган видеолар ва вилоят ҳокимлигининг бу ҳолатга расмий муносабатини эълон қилган эди.


"Султон" тўйхонаси ҳафта бошида 250 киши учун ифторлик ўтказгани учун ёпиб қўйилди.\nРамазон ойида Ўзбекистондаги тўйхоналар яна ишсиз қолди. Ўзбекистон президентининг “Рамазон ойини муносиб тарзда ўтказиш тўғрисида”ги қарорига қрамасдан, маҳаллий ҳокимликлар тўйхона ва ресторанлар хўжайинларига ифторликка доир кўрсатма берилди. 4 июль куни Тошкент шаҳар ҳокимлигига тўпланган умумий овқатланиш муассасалари хўжайинлари кимда-ким бу буйруқни бузадиган бўлса, уларга қарши қатъий чора кўрилишидан огоҳлантирилди. Озодликка маълум бўлишича, мажлисдан бир неча кун аввал ифторлик ўтказилган Тошкентдаги тўхоналардан бири эшигига қулф осилган. “Муносиб тарзда ўтказилиши” айтилган Рамазон ойида Ўзбекистон мусулмонларининг бошқа ибодатларига ҳам чекловлар жорий қилинади.\nПойтахтнинг Яккасарой тумани Қушбеги кўчасида жойлашган “Султон” тўйхонаси бир неча кундан бери ёпиқ қолмоқда. Озодликка маълум бўлишича, оммавий овқатланиш пунктининг ёпилишига у ерда бир неча кун аввал 250 киши учун ўтказилган ифторлик сабаб бўлган.\n4 июль куни Тошкент шаҳар ҳокимлигига кафе, ресторан ва тўйхоналар хўжайинлари чақиртирилиб, Рамазон ойи пайтида одамлардан ифторлик ўтказишга буюртма олмаслик тўғрисида яна бир бор эслатилди.\nЙиғинда қатнашган тошкентлик тўйхона хўжайинларидан бирининг Озодликка айтишича, мажлисда “Султон” тўйхонаси тақиқни бузганига доир масала ҳам кўтарилган.\n“Бугун Тошкент шаҳар ҳокимлиги Савдо департаменти бошлиғи Равшан Мажидов мажлис қилди, ҳаммани чақириб. Ўша ерда “Султон” тўйхонаси ифторлик ўтказганини ҳам гапиришди. Тўйхонанинг хўжайини яқинда алмашган экан, ифторлик ўтказиш мумкин эмаслигидан хабари йўқ экан. Шунга тушунтириш хати ёзиб берибди, биринчи сафарга кечиришибди”, деди ресторатор суҳбатдошимиз.\n“Султон” тўйхонаси ходимларидан бирининг Озодликка айтишича, ҳозирда тўйхона электр тармоғидан узиб қўйилган. Овози ёзиб олинмаслиги шарти билан гапирган ходим, тўйхона бир неча кундан очилишига умид қилишаётганини билдирди.\nЖума кунги йиғинда қатнашган тошкентлик рестораторнинг яна айтишича, мажлисда Тошкент шаҳар ҳокимининг диний ташкилотлар билан алоқалар бўйича ўринбосари Шуҳрат Турдиқулов ҳам қатнашган.\n“Ўзи Рамазон бошланишидан аввал мажлис ўтказилмаган эди, лекин беш-олти йилдан бери ифторликлар тақиқланганини билганимиз учун бир ойга ишчи ходимларимизга жавоб бериб юбордик. Ҳозир ишсиз ўтирибмиз. Тепадан буйруқ бўлгандан кейин шу эканда, зарар кўриб ўтирибмиз. Ҳар йили шу аҳвол, бир ойга барча тўйхоналар бўм-бўш бўлиб қолади. Тўйларга тақиқ йўқ, лекин рўза пайтида ким тўй қиларди?” дейди суҳбатдошимиз.\nОммавий овқатланиш жойларида ифторлик тадбирларига тақиқ бутун мамлакат бўйича жорий қилинган. Озодликка маълум бўлишича, вилоятларда бунга доир йиғинлар, ҳар йилгидек, Рамазон ой бошланишидан аввал ўтказиб бўлинган.\nЎзбекистон Президенти Ислом Каримов ҳар йили “Рамазон ойини муносиб тарзда ўтказиш тўғрисида” қарор эълон қилса-да, аҳолисининг 95 фоизи мусуслмон бўлган бу мамлакатда Рамазон ойида ўзбекистонликларнинг ибодат амалларини адо этишларига турли чекловлар жорий қилинади.\nҚизиғи, ресторан ва тўйхоналарда ифторлик ўтказиш тақиқланиши тўғрисида маҳаллий ҳокимликлар тарафидан ёзма тарзда буйруқ ёки қарор эълон қилинмайди. Озодлик тўйхона эгалари номидан Тошкент шаҳар ҳокимлигига мурожаат қилиб, тақиқ жорий қилинганига доир бирор расмий ҳужжат тақдим этишларини сўради.\nҲокимликнинг ўзини таништирмаган мулозими, президентнинг қарорини рўкач қилиб, тўйхоналарда ифторлик ўтказиш истагини билдирган ўзбекистонликларга бериладиган жавоб хусусида маслаҳат берди.\n- Душанба куни ўша баëн тарқатилади. Ўша асос бўлади Тошкент шаҳри бўйича. Чунки Тошкент шаҳар ҳокимининг ўринбосари қатнашди. Президент қарор чиқарди дегани ресторанда ифторлик қил, дегани эмаску. Ўзбекчиликда уйингларда, наоборот тақводор одамлар ўрнак бўлиши керак уйида тадбир ўтказишга. А то, тўйниям уйда ўтказмаяпмиз, ўликниям эҳсонини кўчада қилаяпмиз ўша ароқ ичилган тўйхоналарда. Наоборот ўргатиш керак. Уйларда қилинглар, покиза жойларда, ўрнак кўрсатинглар, уйларда тадбирларни чиройли қилиб ўтказиш ўзимизнинг эскича урф-одатлар бўйича. Рўза тутган одамга нима бор кафе, ресторанда? Уйида тинчгина оғзини очиб, чиройли ўтирмайдими, бизларга ўрнак бўлиб рўза тута олмаган, фақат ишлаëтганларга,- деди Тошкент шаҳар ҳокимлиги вакили.\nХусусан, масжидларга 18 ёшга тўлмаганларнинг кириши тақиқлангани, бу тақиқни бузганларга эса бир миллион сўм жарима солинаётгани ҳақида Озодлик куни-кеча хабар қилди.


Япония Ўзбекистон талабалари учун янги имкониятлар очмоқда!\nЯпонияда ўқиш ва ишлаш имкониятлари нафақат кундан кунга оммабоп бўлиб бормоқда, балки бу давлатларимиз ўртасидаги маданий ва манаъвий чегаралар ҳам кенгаймоқда. Япония билимга чанқоқ ва иш тажрибасига эга бўлиш ниятида бўлган ёшлар учун ҳар томонлама қулай ва хавфсиз мамлакат. Япония кўпроқ талабаларни қабул қила бошлади, Ўзбекистон студентларига квотани ошириб, яхши даромад топиш учун кўпроқ имкониятларни яратиб бермоқда.\nФото: Study Tokyo\nБу ерда ёшлар таълим муaссасаларида 3 соатдан қолган бўш вақтларида қонуний равишда ишлашлари мумкин. Ривожланган давлатлар орасида Японияда ишчиларга бўлган талаб юқори. Шу сабабли сизда иш топиб, соатига 10 доллардан маош олиш имконияти бўлади. Бироқ бунинг учун бир нарса – япон тилини билиш ва сўзлаша олиш даркор.\nСаволлар учун мурожаат қилинг:\nМанзил: Ташкент шаҳри, Юнусобод тумани, «Euro Asia» Бизнес маркази, 6-қават, 612 хона\nМўлжал: метро «Мinor», ресторан «Будильник»\n+998 (97) 920-40-30 (Самарканд)\n+998 (99) 820-58-00, ( Тошкент)\n+998 (99) 702-44-00 (Бухоро)\n+998 (99) 556-55-50 (Джизах)\n+998 (99) 977-10-05 (Наманган)


370-модда Кашмирга тинчлик келтирмайди\nЖаҳон 405 08.08.2019 10:36:40\nҲиндистон ҳукумати ўз бошқаруви остидаги Кашмир ҳудудини махсус имтиёзлардан, шу жумладан, мухторият ҳуқуқидан маҳрум қилиш тўғрисида қарор бергани хабар қилинмоқда. Бундан бир ҳафта муқаддам эса Ҳиндистон Кашмирда жангариларнинг қурол-аслаҳа омбори топилгани, 15 август-Ҳиндистон мустақиллиги нишонланадиган кунда террорчилик амалиётига тайёргарлик кўрилаётгани даъвоси остида ҳудудга минглаб ҳарбийларни юборган ва назоратни кучайтирган эди. Хорижлик сайёҳларни ва чет давлатларнинг фуқароларини зудлик билан Жамму ва Кашмир ҳудудини тарк этишга чақирди. Мана энди чақириқ остидаги асл сабаблар ошкор бўлди.\nЖамму ва Кашмир Ҳиндистон штатлари ичида энг кўп мустақилликка эга бўлган ҳудуд ҳисобланади. Кашмир айнан шундай мустақиллик шарти билан Ҳиндистонга қўшилган эди. Эндиликда, ҳудуд мустақиллигини тортиб олиш ортидан кенг кўламли норозилик ҳаракатлари ва зўравонликлар бошланиши кутилмоқда.\nТан олиш керак, ўтган асрнинг иккинчи ярмида тоғли Кашмирдан келаётган янгиликлар жаҳон матбуотининг биринчи саҳифаларидан тушмай қолган паллалар бўлган. Мазкур минтақа 1947, 1965 ва 1999 йилларда Ҳиндистон ва Покистон ўртасидаги тўртта катта қуролли тўқнашувнинг учтасига сабабчи бўлган, дарвоқе, 1999 йилда ҳар икки мамлакат ядровий давлатларга айланиб бўлишганди. Қолган бошқа вақтларда ҳам Кашмир ва унинг атрофидаги вазият тинчлик ва осойишталикдан узоқ бўлиб келди. Мана энди расмий Деҳли Кашмир мусулмон сиёсатчилари ва Покистонни ғазабга келтирувчи қадамни ташлади.\nҲиндистондаги ҳукмрон миллатчи Бхаратия Джаната парти (BJP, Ҳиндистон халқ партияси) душанба куни парламентга конституциянинг 370 - моддасини бекор қилиш тўғрисидаги президент фармойиши лойиҳасини киритди, унга кўра, Ҳиндистоннинг ягона мусулмонлар кўпчиликни ташкил этувчи Жамму ва Кашмир штати мухторият мақомидан маҳрум этилиши керак. Айни шу модда штат маъмурларига ички сиёсатнинг муҳим масалаларини ечишда беқиёс ҳуқуқ ва имконият берарди, Деҳлига эса фақат минтақанинг ташқи сиёсати ва мудофаа салоҳиятини бошқариш ҳуқуқи берилган холос. Мухторият ҳуқуқининг олиб қўйилишини афтидан BJP нинг ўз сайловолди ваъдасининг устидан чиқиши сифатида тушуниш мумкин. Партия жорий йилнинг апрел-май ойларида ўтказилган парламент сайловида ишончли ғалабани қўлга киритганини таъкидлаш жоиз. BJP ўз қарорини Жамму ва Кашмирни тўлалигича Ҳиндистон жамиятига интеграциялаштириш ҳохиши билан изоҳлайди. Президент имзосидан ташқари, конституция моддасини бекор қилишга штат ҳукуматининг розилиги ҳам талаб этилади, бироқ ўтган йилнинг ёзидан, Бхарати жаната партияси мусулмонларнинг Халқ демократик партияси билан коалициядан чиқиб кетганидан буён Жамму ва Кашмирнинг ҳукумати йўқ, штатни шу боис ҳозирда Деҳли губернатор орқали бошқараяпти.\nАниқ тахминларни айта олмаймиз, бироқ штат устида “қора булутлар” суза бошлагани аниқ.\nКўплаб кашмирликлар учун мухторият ҳуқуқи Ҳиндистон таркибида қолишнинг ягона оқловчи воситаси саналарди. 370-модданинг бекор қилиниши билан BJP Ҳидистоннинг Кашмир билан муносабатларини буткул, 180 градусга ўзгартириб юборади. Кашмир ҳукуматининг собиқ раҳбари, Халқ демократик партияси сиёсатчиси Мебуб Муфти Покистонни эмас, Ҳиндистонни танлаб адашган кўринамиз, энди бир томонлама бу қарор бутун қитъа учун ҳалокатли оқибатларни келтириб чиқариши мумкин, дея баёнот берди. Ҳа, шубҳасиз, бу жинни кўздан чиқариб юборишга тенг. Уни ортга қайтариш, қайта жойлаш осон бўлмайди. Бунинг исботи ўлароқ, Покистон ҳиндларнинг Жамму ва Кашмирнинг махсус мақомини бекор қилинишини ноқонуний деб атади ва барча усуллар билан бу қарорга қарши туришга ваъда берди. “Ҳиндистон минтақавий тинчлик ва барқарорлик учун жиддий оқибатларга олиб келадиган хавфли ўйинни бошлаб юборди”, дейди Покистон ташқи ишлар вазири Шох Махмуд Қурайший. Афтидан штатнинг радикал гуруҳлари ва унинг ортида турувчи Покистон иштирокида жиддий сценарийларга қўл уриладиган кўринади.\nМуаммо нимадан бошланган эди?\n1947 йилда, Британия Ҳиндистонини тақсимлашда асосан мусулмонлардан иборат Кашмир (ҳозир Ҳиндистон қисмида – 12 миллион аҳолининг 60 фоиздан кўпроғи мусулмонлар) аслида мусулмон Покистонга ўтиши керак эди. Бироқ ўшанда Кашмир ва Жамму князлигини махаража-ҳинд, Хари Синкх бошқарарди. Махаража ўз салтанатининг Ҳиндистон таркибига қўшилишини истади, табиийки, кўпчиликни ташкил этган мусулмонлар бу қарорга қарши чиқди.\nШу тариқа қуролли зиддият келиб чиқди, кашмир қабилалари отрядлари Покистон армияси кўмагида махаража салтанатининг тахминан учдан бир қисмини эгаллаб олди. Ҳудуднинг бу қисми ҳамон Покистон назорати остида, фронт чизиғи эса “назорат чизиғи” деб аталувчи, де-факто чегарага, де-юре ҳар икки томон тан олмайдиган линияга айланди.\n1965 йилда Ҳиндистон ва Покистон ўртасида Кашмир туфайли етти мингга яқин инсоннинг ёстиғини қуритган, иккинчи жаҳон урушидан бери энг йирик бронетехникалар тўқнашган, юзлаб танклар ишдан чиққан, ўнлаб самолётлар уриб туширилган яна бир уруш юз берди. Дарвоқе, бу уруш мобайнида Ҳиндистон Шарқий Покистонга ҳужум қилди, охир-оқибат қонли уруш 1971 йилда дунё харитасида яна бир мустақил – Бангладеш Халқ Республикаси ташкил топиши билан якун топди.\n1999 йилда ҳам кўлами жиҳатидан кичикроқ, “Каргил уруши” юз берди. Унда Кашмирнинг Каргил минтақаси учун икки ойлик тўқнашувлар содир бўлди. Шу йилнинг февралида Кашмирда ҳинд ҳарбийларининг ҳарбий колоннасига қилинган ҳужумдан кейин навбатдаги кескинлик кузатилди. Покистон ва Ҳиндистон биттадан самолёт уриб туширишди.\nКашмирнинг кимга тегишли эканлиги масаласи Ҳиндистон ва Покистон ўртасида бир неча ўн йиллардан буён давом этиб келаётган келишмовчилик ва баҳс-мунозаранинг асосий сабабидир. Ўртадаги зиддият қуролли тўқнашувга айланиб кетган пайтларда, дунё аҳли атом уруши бошланиб кетиши хавфидан хавотирга тушади. Чунки, бу иккала давлат ҳам атом қуролига эга.\nҲиндистоннинг Жамму ва Кашмир собиқ князлиги ҳудудининг тўлалигича ёки қисман кимга мансублиги масаласи Покистон ва кам бўлсада, Хитой томонидан ҳам баҳсга сабаб бўлиб келади. Покистонда Ҳиндистон назорати остидаги Жамму ва Кашмир штатининг қисми босиб олинган ҳудуд деб саналади. Покистон назоратидаги Кашмир ҳудуди эса Озод Кашмир ва Гилгит –Болтистон деб юритилади. Натижада Кашмир иккига бўлинади. Яъни Кашмирнинг 86 минг кавдрат километри Покистон, 130 минг квадрат километри Ҳиндистон томонидан назорат қилинади. Ўз навбатида Хитой ҳам аҳоли кам, аммо стратегик муҳим ҳудуд - Аксайчин ва баланд тоғли ҳудудларни эгаллаб турибди. 70 йилдан ошибдики, Ҳиндистон таркибидан Покистоннинг ажралиб чиқиши ортидан юзага келган Кашмир муаммоси ҳал этилмай келади. Қорли тоғлар билан ўралган Кашмир дунёвий Ҳиндистон ва исломий Покистон ўртасидаги “жаннатмакон ўлка” деб таърифланади. Аммо сўнгги 20 йил ичида бу маскан учун юзага келган низоларда ҳар икки томонни кўшиб ҳисоблаганда, 40 мингдан зиёд инсоннинг ёстиғи қуриди.\nҲиндистон Исломободни айирмачи жангариларни қўллаб-қувватлашда айбласа, бу айбловларни рад этиб келаётган Покистон Ҳиндистон кучларини Кашмирдаги мусулмонларга босим ўтказиб, аҳоли норозилигига сабаб бўлишда айблайди.\n2019 йилнинг 14 феврал куни “Жайши Муҳаммад” террорчи ташкилоти аъзоларининг Ҳиндистон ҳарбийлари автоколоннасига қилган ҳужуми натижасида 45 нафар ҳинд аскарининг ўлдирилиши муносабатларнинг таранглашишига олиб келди. Ҳатто Ҳиндистон ва Покистон бир-бирининг позициясига зарба бериш учун самолётларини ишга солди. Покистон Бош вазири Имрон Хон расмий мурожаат билан чиқди. У Исломобод Деҳли билан тинчлик музокаралари ўтказилиши тарафдори эканини, ҳарбий жавоб чоралари фақатгина агрессия ҳаракатлари бошланган тақдирда қўлланилишини маълум қилди. Хон, шунингдек ҳинд томонини Покистон ҳудудига зарба берилишига сабаб бўлган Кашмирдаги қўпорувчилик юзасидан ҳамкорликда текширув ўтказишга чақирди. Ҳатто расмий Исломбод Деҳли билан тинчлик музокараларини бошлашга даъват қилди. Бунинг учун Покистон бош вазири Имрон Хон Вашингтонга ташриф буюриб, АҚШ президенти Доналд Трампни икки давлат ўртасида воситачи бўлишга даъват этди. Бироқ расмий Деҳли музокаралардан олдин Исломободдан террорчилик ташкилотларини қўллаб-қувватлашни бас қилиш, қўпорувчиликларга барҳам беришни талаб қилди. Дунё жамоатчилиги Деҳли ва Исломободни музокаралар столига атрофида ўтиришга, юзага келган кескинликни мулоқотлар орқали юмшатишга чақирмоқда. Жумладан, Хитой, АҚШ, Россия, Канада, Туркия, БМТ бош котиби Антонио Гутерреш икки давлат ўртасида воситачилик қилишга тайёр эканини билдирди. Аммо Ҳиндистон Бош вазири Нарендро Моди Деҳли ва Исломободга учинчи тараф керак эмаслигини, ўзлари тил топишиб олиш учун каналлари мавжудлигини маълум қилди.\nҒарблик экспертлар томонлар ядро қуролларини ишга солишларига унчалик ишонмасаларда, шундай хавф юзага келишини ҳам инкор этмаяптилар. Уларнинг фикрича, Ҳиндистон-Покистон ўртасидаги кескинлик бир-бирларига авиазарбалар бериш, артиллерия отишмалари ҳамда махсус кучларнинг амалиётидан нарига ўтмайди. Энг асосийси, ядро аслаҳаларини ишга туширишга Покистоннинг ҳам, Ҳиндистон томонининг ҳам хоҳиши йўқ. Жаҳон жамоатчилигига таскин бераётган омил ҳам ана шунда.\nЁдингизда бўлса, пойтахтимиз Тошкент ҳам бир вақтлар Ҳиндистон ва Покистонни яраштириш майдонига айланди. 1966 йилнинг 11 январида Покистон президенти Муҳаммад Айюб Хон ва Ҳиндистон бош вазири Лаьл Баҳодур Шастри томонидан Тошкент декларацияси имзоланган ва икки мамлакат ўртасида давом этаётган қуролли низоларга барҳам берилган эди. Уларнинг ҳар иккиси кучли сиёсатчи эди. Ҳарбий бўлмиш Муҳаммад Айюб Хон ҳарбий тўнтариш орқали хокимиятга келган ва референдум орқали ўз хокимиятини мустаҳкамлаб олган эди. Шастри эса мустақил Ҳиндистоннинг Жаваҳарлаъл Нерудан кейинги иккинчи раҳбари эди. Музокоралар осон кечмади. Томонлар бир-бирларини айблар экан, қуролли мажоралар учун маъсулиятни ўз зиммаларига олишни исташмасди. Тошкентда кўрилган дипломатик саъй-ҳаракатлар самарасиз бўлмади Ўшанда Тошкент декларацияси минтақа сиёсий ва дипломатия тарихида унутилмас ҳодиса сифатида тан олинган эди. Тинчлик шаҳрида деярли бир ҳафта (3 -10 январь кунлари) музокоралар жараёни бўлиб ўтди. Охир оқибат тинчлик битими имзоланганидан кейин, хурсандчиликдан Шастрининг юраги ёрилиб вафот этгани ҳам айни ҳақиқат. Шастрининг Ҳиндистон байроғи ёпилган тобутини Покистон президенти ҳам аэропортгача кузатиб қўйганини тарих унутганича йўқ. Унинг ўлими қўлга киритилган сиёсий муваффақиятларга озгина бўлса-да соя солгани йўқ. У тинчлик учун ва тинчлик йўлида ҳаётидан кўз юмди. Ҳиндистонинг машҳур сиёсатчиси шарафига Тошкентда бир эмас иккита ёдгорлик — бюст ва ҳайкал ўрнатилган.\nИмзоланган ҳужжатга кўра, томонлар ўз қуролли кучларини аввалги ҳолатга қайтардилар, икки мамлакат ўртасида иқтисодий ва савдо алоқалари қайта тикланди. Бунинг самараси ўлароқ сиёсий доираларда “Тошкент руҳи” деган ибора ишлатила бошланди. Тошкентнинг обрўси нафақат Осиё қитьасида, балки жаҳонда анча юксакликка кўтарилди.\nТўғри, орадан олти йил ўтиб, яъни 1971 йилда Ҳиндистон ва Покистон ўртасида яна қуролли тўқнашув бўлиб ўтди. Бунинг оқибатида Покистон шарқий минтақасини бой берди ва минтақа ўрнида Бангладеш давлати пайдо бўлди. 1971 йилнинг декабрида Ҳиндистон ва Покистон ўртасида янги битим имзоланди. Аммо шунга қарамай икки мамлакат ўртасида мунтазам қуролли низолар чиқиб туради.\nТахминан 120 тадан ядровий жанговар каллакка эга икки давлат ўртасида 2002 йилда ҳам ядро уруши юз бериши хавфи вужудга келганди. Ўшанда бунга террорчилар томонидан Ҳиндистон парламентида содир этилган қўпорувчилик сабаб бўлган. Оқибатда икки давлат ўз чегараларига 500 минггача ҳарбийни жойлаштирган. Ўшанда ядро урушини Москва ва Вашингтон тўхтатиб қолган. Россия Ҳиндистон билан, АҚШ Покистон билан музокаралар олиб борганди. Бугунги кунда, афсуски, Россия ва АҚШнинг Ҳиндистон-Покистон можаросини тартибга солишда биргаликда ҳаракат қилишига умид қилмаса ҳам бўлади.\nШуни ҳам ёддан чиқармаслик керакки, Кашмир муаммонинг ягона омили эмас. Ҳатто ўртасида сув туфайли можаро келиб чиқиш хавфи бор. Олимларнинг фикрича, сайёрамиздаги биринчи ядро уруши сув учун келиб чиқиши мумкин, у Россия ва АҚШ ўртасида эмас, балки Ҳиндистон ва Покистон ўртасида бошланади. БМТнинг Гамильтондаги (Канада) сув захиралари, атроф-муҳит ва саломатлик институти ходимлари Ҳиндистон яриморолида ичимлик сувининг етишмаслиги ҳақиқатда жуда жиддий муаммо эканлигини айтмоқдалар. Уларнинг фикрича, Ҳинд дарёси ҳавзаси исталган вақтда портлаши мумкин бўлган сув "бомбаси" ҳисобланади. Мутахассисларнинг таъкидлашича, охирги йилларда яриморолда сув захиралари учун низо авж олиб кетди. Яқинда Ҳиндистон Ҳинд дарёси бўйича икки томонлама комиссия ишининг якунланишини маълум қилди. Бу комиссия Ҳиндистон ва Покистон ўртасидаги сув муносабатларини 1960 йилдан бошқариб келган. 1960 йилда бу давлатлар Ҳинд сувлари ҳақида келишувни имзолашганди.\nКелишув доирасида Ҳиндистон Ҳинднинг учта шарқий ирмоғидан, Покистон эса иккита ғарбий ирмоғи ва Ҳинднинг ўзидан фойдаланиш ҳуқуқини олганди. Бу келишув Покистоннинг Ҳиндистон билан уруш бўлиши ҳолатида дарё ирмоқларининг Ҳиндистон ҳудудидан ўтувчи қисми қўшниси томондан тўсиб қўйилиши хавотири сабабли юзага келганди. Олимларнинг фикрича, Ҳиндистон ва Покистон ўртасида бу масала бўйича ҳамфикрликнинг йўқлиги яқин келажакда улар орасида урушга олиб келиши мумкин.\nҲиндистон билан Покистоннинг бир-бирига ўзаро ядро зарбасини амалга ошириши, ҳар икки томондан 50 тадан ракета отилса, портлаш ва оқибатда юзага келган ёнғинлар ва радиация туфайли урушнинг биринчи ҳафтасидаёқ камида 20 миллион киши қурбон бўлади. Бу албатта даҳшат. Биринчи жаҳон урушида бундан оз одам ҳалок бўлганди. Лекин атом бомбаларнинг вайронкорлик ҳаракати шу билан тугамайди: ёнғинлар, ядро портлаши оқибатида келиб чиққан олов тутун аралаш қўзиқориндек шакл ясаб осмонга кўтарилади; радиоактив зарралар стратосферага тушади. Ҳисоб-китобларга кўра, Ҳиндистон-Покистон ўртасидаги ядровий можаро атмосферанинг юқори қатламига 6,5 тонна радиактив материал ни чиқаради; қурим ва қоракуя қуёш нурини тўсиб қўяди ва Ер юзасидаги ўртача йиллик ҳароратни сезиларли даражада пасайтириб юборади. Ҳавонинг совуб кетиши ўнлаб йилларга чўзилиши мумкин. Дунёдаги ҳозирда мавжуд бўлган дон захираси, дунё бўйича умумий эҳтиёжни узоғи билан 100 кунгина қондира олади. Захира томом бўлгач, Ҳиндистон ва Покистон ўртасидаги ядро уруши оқибатида юзага келган ядровий қиш сайёрамиз аҳолисининг қарийб учдан бирини очарчиликка маҳкум этади. Бу, икки миллиард киши, деганидир.\nБаъзилар бугун ядровий тўқнашувлар ҳақида хотиржамлик билан гапирмоқда. Ваҳоланки, иккинчи жаҳон урушидан сўнг инсоният тарихида яна шундай урушга йўл қўйиш мумкинлиги ҳақида одамлар ҳатто ўйлашга ҳам қўрқар эди. Бу даҳшатли урушда ҳаммаси бўлиб 50 миллион, собиқ Иттифоқ ҳудудидан 27 миллион киши қурбон бўлди. Тасаввур қиляпсизми, 50 миллион киши! Илгари бундай урушнинг қайтарилиши ҳақида ҳеч ким ўйламас, гапирмас эди. Бугун эса кўпгина сиёсатчилар, юқори лавозимда ўтирган раҳбарлар ва журналистлар ядровий уруш бўлиши ёки бўлмаслиги ҳақида бемалол гапирмоқда. Учинчи жаҳон уруши бўладими, деган саволни бамайлихотир муҳокама қилмоқда.\nБир фараз қилинг, бундай урушдан сўнг Ер юзида нима қолади? Нима учун бу аччиқ ҳақиқатни унутиб қўймоқдамиз ва уруш ҳақида хотиржам гапирмоқдамиз? Нима учун уруш бошланиши керак, қандай кучлар уни қўзғамоқда? Наҳотки инсоният хотираси шу қадар заифлашиб, тарих сабоқларини унутиб қўйган бўлса?...


Суперлига ҳақида дастлабки 4 таассурот\nMarch 12, 2018, 12:17 p.m. 6635\n1-март куни янги форматдаги Ўзбекистон чемпионати — Суперлига старт олди. Айни вақтга келиб 2-тур ўйинлари ҳам ўтказиб бўлинди. Бу мавсумда Ўзбекистон чемпионатида қандай ўзгаришлар кузатилмоқда. Қуйидаги мақолада шу ҳақда.\nБу катта воқеа. Ўзбек футболи тарихида биринчи марта турнинг ҳамма учрашуви тўғридан-тўғри олиб кўрсатилмоқда. Ўзбекистон чемпионати мухлисларини кўпайтириш ва тарғиб қилишнинг бундан самаралироқ йўлини билмайман.\nҲар бир ўйиннинг жонли эфирда олиб кўрсатилиши мухлислар орасида у ёки бу ўйин ёки вазият ҳақида тасаввур ҳосил қилади. Айниқса, ОАВ учун ўйинларни кенг ёритиб бориш ва таҳлил қилиш, энг яхши футболчиларни аниқлаш, ҳакамлар билан боғлиқ вазиятларга объектив баҳо бериш имконини беради.\nБу томондан «Спорт ТВ» ҳам жуда катта қадам ташлаганини эътироф этиш керак. Трансляцияларни амалга ошириш ва бу ишда қанчалаб одамлар қаттиқ меҳнат қилаётганини эшитяпмиз, шу билан бирга масалан тур ўйинлари ҳақида таҳлилий кўрсатувларга ҳаракат қилинаётгани таҳсинга сазовор.\nМисол учун «Рефери тайм» менга ёқди. Ҳар бир ўйинда содир бўлган баҳсли вазиятлар профессионал нуқтаи назар билан таҳлил қилиб борилади. Фақат битта эътирозим бор. Билишимча, бу кўрсатув ЎФА билан ҳамкорликда тайёрланган ва ассоциация ушбу кўрсатувга масъул ходимини жўнатишни зиммасига олган. Бу бир томондан яхши, чунки бундай кўрсатувларга мутахассиларни ҳар сафар топиш ва уларни гапиртириш осон эмас. Аммо иккинчи томондан, таҳлил учун мустақил экспертнинг бўлгани дуруст эди. Собиқ ҳакам ёки мутахассис вазиятларни таҳлил қилса ва керак бўлганда, ҳакамнинг хатоларини ҳам очиқ айта олса... Ана шунда кўрсатувнинг қизиқарлилиги ва холислиги ортарди, назаримда.\n«РЕАЛ» ЁКИ «ПАХТАКОР»?\nАйтилишича, Суперлигадаги учрашувлар вақти «Спорт ТВ» канали ва Лига ўртасидаги келишувлар асосида белгиланиб борилади. Ҳатто агар Спорт каналида қандайдир муҳим трансляция (масалан, А Сериянинг марказий ўйини ёки бошқа спорт ўйинлари) кўзда тутилган пайтларда, Суперлига учрашув вақтини телевидениега мослаши ҳам мумкин экан. Бу яхши ва халқаро маркетингда кузатиладиган ҳолат.\nАммо, ўтган икки турнинг энг марказий учрашуви «Бунёдкор» ва «Пахтакор» ўртасидаги ўйин «Манчестер Юнайтед» - «Ливерпуль», «Эйбар» – «Реал» учрашувлари билан бир пайтда бўлиб ўтди. Тўғри, бу ўйинлар «Спорт ТВ»да трансляция қилинмайди, умуман, футбол учрашувининг ҳеч қаерда футбол бўлмаётган пайтда ўтказилишини талаб қилиш ноўрин. Лекин, ҳеч эътибор берганмисиз, «Эл Классико» ҳеч қачон Англиядаги бирор марказий ўйин билан бир пайтга қўйилмайди. Бу ерда мухлис қизиғини кўрсин деб рақобат қилиш эмас, мухлисларга танлов имкониятини бериш, иложи борича ўйин аудиториясини кенгайтириш муҳим даражага чиқади.\nАйтайлик, «Олмалиқ» – «Навбаҳор» ўйинини ўша пайтга қўйиш у қадар хато эмас. Наманганлик мухлислар барибир «Навбаҳор» танлашади ва ўз жамоаларининг сафардаги ўйинини кўради. Параллел ўйинлар бу ўйин аудиториясига у қадар катта таъсир қилмаслиги мумкин. Лекин Тошкент дербиси турнирнинг марказий ўйинларидан бири, асосийси, нейтрал мухлисларни жалб қилиш мумкин ва керак бўлган учрашувлардан бири. Нейтрал мухлис эса, бир пайтда бўлаётган уч ўйиндан бирини танлайди. «Реал» ва «Манчестер Юнайтед» мухлисларини ҳам шу қаторга қўшинг. Яъни, ҳозирча Лигамиз юқоридаги ўйинлар билан ҳатто ўзимизда ҳам рақобатлаша олмас экан, ўйин вақтини белгилашда эътиборлироқ бўлишларини сўраб қолардим.\nМартнинг боши мамлакатимизда футбол ўйнаш учун ноқулай экани сезилди. Баъзида оғир операциялар пайтида касалхоналардаям свет ўчиб қолиш ҳолатлари бўлиб туришини эътиборга олиб, прожекторларнинг ўчиб қолганини ваҳима қилмаймиз, хўп. Лекин баъзи стадионлардаги чимнинг ҳолати талабга жавоб бермаслиги учрашув картинасига салбий таъсир қилди. Қўқонни-ку, гапирмасаям бўлади, жамоа 2-тургача майдонини тайёрлай олмагани сабабли, энди у ерда мавсум очилиши 4-турда бўлиб ўтади.\nТабиий йўл билан майдон чимини сифатли қилиш имконияти ҳамма ҳам йўқ эканини эътиборга олинадиган бўлса, менимча, мавсум бошланишини бироз кечроқдан бошлаш мақсадга мувофиқ эди. Наврўз арафасида ёки мартнинг охирларида ҳамма жойда стадионлар сифатли футбол учун мос бўлиб қолиши шубҳасиз. Ўйинларнинг кечки пайтларга ҳам мўлжалланилаётганидан келиб чиқсак, ёзни танаффусни бироз қисқартирган ҳолда, тақвим муаммосини бемалол ечиш мумкин.\nНегадир, мавсум бошиданоқ, «Локомотив», «Пахтакор» ёки «Насаф»ни қўя турайлик, «Навбаҳор», «Қўқон», «Металлург», «Нефтчи» ва менимча, бошқа жамоалар ҳам, ўзларининг чемпионлик учун курашишларини маълум қилишди. Тўғриси, ҳайрон қолдим, кўпинча, молиявий имкониятлардаги фарқларни баҳона қилиб, ўртамиёналикни оқлашга уринадиган жамоаларнинг амбициялари бу қадар ошиб кетганининг сабаби нима экан? Таркиблар ўша-ўша, билишимча, Клаудио Раньери ҳали ҳам «Нант»да ишлаб юрибди, чет эллик инвесторлардан дарак йўқ, қандай қилиб, кечагина аранг лигада ўз ўрнини сақлаб қолган ёки «Цементчи» таркибини кўчириб келган жамоалар чемпионлик ҳақида оғиз очади? Наҳотки гап фақат форматда бўлса, ахир, Суперлигадаги ҳар бир жамоа ҳали бирорта очко тўпламасдан туриб, кучли 12таликдаги ўрнини нақд қилиб қўйишди, нима дедингиз? Энди уларда фақат бир мақсад – чемпионлик учун кураш қолади-да, албатта.\nГапни айлантириш шарт эмас, ростини айтганда, кимдур жамоаларга айнан мана шундай баёнотлар билан чиқишни тавсия қилгандек туюлди менга, тағин билмадим. Услубга қарасак, ҳали ариқдан сакраб ўтмасдан туриб, мақтаниш футболимизнинг характерига жуда ёпишиб бормоқда. Формат ўзгарди, жуда баҳсли тарзда ўзгарди, баъзи эътирозларга жавобан, айнан жамоалар сонининг камайиши чемпионатимизни қизитиб юбориши ҳақида бонг урилди. Шундай экан, камтаргина жамоаларимизни жанг арафасидаги боксёрлар ёки торедо қафасларидаги буқаларга монанд таништириш зарар қилмайди.\nТаваккалчининг ишини худо ўнглабди, деганларидек, ҳозир ҳеч қандай эътироз қила олмаймиз ҳам, қизиғи. Ана, Англия ёки Германияда чемпион аллақачон аниқ бўлиб турган пайтда, бизда биринчи ва охирги ўринлар ўртасидаги фарқ атиги 4 очкони ташкил қилмоқда. Даҳшат! Ҳаммада чемпионликка имконият бор, олға!\n11 Декабрь 4911


ОАВ: Корея ГФРга экологик меъёрларга мос келмайдиган автомобилларни қайтариб юборди\n09:03 / 20.03.2017\nКорея республикаси Германияга 1,5 минг дона Audi ва Volkswagen русумли автомобилларни қайтариб юборди. Ушбу автомашиналар савдоси мамлакатда тақиқланган эди. "Тона ильбо" газетасининг ёзишича, гап Audi А1 ва А3 ҳамда Volkswagen Golf 1.6 TDI моделлари ҳақида бормоқда. Қайтариб юборилган машиналар Кёнгидо вилоятидаги Пхёнтхэк портида икки йил турганидан сўнг, ишлаб чиқарган мамлакатга қайтарилган.\n"Ушбу автомобилларни Жанубий Кореяда сотилиши тақиқланган эди. Бунга машиналар чиқарадиган зарарли газлар миқдорига доир маълумотлар сохталаштирилгани билан боғлиқ можаро сабаб бўлди", - деб ёзади газета.\nАввалроқ, Корея прокуратураси Audi ва Volkswagen мазкур автомобилларни экологик меъёрларга жавоб бермаслигини билган ҳолда Кореяга олиб келганини исботлаган эди. Шу муносабат билан Audi Volkswagen концернининг Жанубий Кореядаги 8 нафар ходимига нисбатан жиноий иш қўзғатилган эди.\nГермания Audi Корея Volkswagen\nAudi компанияси янги кроссоверини Шанхайда тақдим қилади\nVolkswagen афсонавий «Қўнғиз» даври тугагани маълум қилди


16:20 / 03.02.2019 2739 pdf Ўқиш режими + -\nШунча қилинган жидду жаҳдлардан сўнг ҳам Иброҳим алайҳиссаломга у зотнинг жуфти ҳалоллари Сора онамиз ва акалари Ҳороннинг ўғли Лутдан бошқа ҳеч ким иймон келтирмади. Ана шунда Иброҳим алайҳиссалом: «Албатта, мен Роббимга борувчиман. У мени ҳидоят қилур» (Соффот сураси, 99-оят), деб дину диёнат учун ҳижратга кетишни афзал кўрдилар.\nУ зот соф ниятларини тушунмаган нобакор қавмдан, эски одатларни тарк этишни хоҳламаётган золимлардан воз кечишни хоҳладилар. Фақат Аллоҳ таоло билан қолишни, Ўзидангина ёрдам сўраб, фақат Аллоҳ таоло буюрганидек яшашни ихтиёр қилдилар. Шунинг учун ҳам ишонч билан «У мени ҳидоят қилур», дедилар.\nҚатода розияллоҳу анҳунинг айтишларича, Иброҳим алайҳиссалом инсонлардан биринчи бўлиб (Биби Сора билан) Шом ерларига кўчиб ўтган зотдирлар. Шундай қилиб ҳижрат амалга ошди. Бир ҳолатдан иккинчи ҳолатга ажраб чиқилди.\n«Роббим, менга солиҳлардан ато эт». Унга бир ҳалим ўғилнинг хушхабарини бердик» (Соффот сураси, 100–101-оятлар).\nЁши бир жойга бориб қолган, бегона юртларда муҳожир бўлиб юрган бефарзанд одам учун бу жуда буюк хушхабар эди. Узоқ давом этган бефарзандликдан кейин фарзандли бўлиш нақадар бахт! Узоқ давом этган бу бефарзандликдан сўнг айниқса ўғиллик бўлиш қанчалик бахт! У ўғилнинг ҳалим бўлиши янада улуғ бахт! Ана шу фарзанд Исмоил эди!\nАммо ўша ҳалим ўғил дунёга келгунгача ҳали олдинда анчагина воқеалар бор эди.\n«Набий Иброҳим алайҳиссалом учта ёлғондан бошқа ҳеч ёлғон гапирмаган. Иккитаси Аллоҳнинг зотида (Китобида) «Мен беморман», деган гапи ва «Йўқ, буни манави, уларнинг каттаси қилди», деган гапи. Биттаси Сора ҳақида. У киши бир жабборнинг (золим подшоҳнинг) ерига борди. У зот билан Сора ҳам бор эди. У (Сора) одамларнинг гўзали эди. У зот унга: «Мана бу жаббор сенинг хотиним эканингни билса, сен(га етишиш) учун менга куч ишлатади. (Шунинг учун) агар сендан сўраб қолса, менинг синглим эканингни айтгин. Сен менинг Исломдаги синглимсан. Мен ер юзида мен ва сендан бошқа мусулмон борлигини билмайман», деди.\nУлар унинг ерига кирганларида уни жабборнинг аҳлидан баъзилари кўриб қолиб, унинг олдига бориб: «Сенинг ерингга бир аёл келди. У сендан ўзгага муносиб эмас», дейишди.\n(Сора) унинг (золим подшоҳнинг) олдига кирганида ўзини тута олмай, қўлини унга узатган эди, кўли қаттиқ тиришиб қолди. Шунда унга: «Аллоҳга дуо қил. Қўлимни қўйиб юборсин. Сенга зарар етказмайман», деди. У унинг айтганини қилди, лекин жаббор яна ёмонликка қайтди. Қўли аввалгидан ҳам қаттиқроқ тиришиб қолди. Унга яна аввалги гапини қайтарди. У унинг айтганини қилди, лекин жаббор яна ёмонликка қайтди. Қўли аввалги иккисидан ҳам қаттиқроқ тиришиб қолди. Шунда унга: «Аллоҳга дуо қил. Қўлимни қўйиб юборсин. Аллоҳга қасам, сенга зарар етказмайман», деди. У унинг айтганини қилган эди, қўли бўшади. Уни олиб келган одамни чақириб: «Сен менга одам эмас, шайтонни олиб келибсан! Уни менинг еримдан чиқариб юбор! Унга Ҳожарни ҳам бер!» деди.\nУ жўнаб кетди. Иброҳим алайҳиссалом уни кўриб, намозини тугатди ва: «Нима гап?!» деди.\nАбу Ҳурайра: «Ана ўша сизнинг онангиз бўлади, эй осмон суви фарзандлари!» деди».\nУшбу ҳадиси шарифдаги «жаббор»дан мурод золим подшоҳ, «жабборнинг ери»дан мурод Мисрдир. Иброҳим алайҳиссалом Сора онамиз билан Мисрга ҳижрат қилган вақтларида у ерда бир золим одам подшоҳлик қилар эди.\nРасулуллоҳ соллаллоҳу алайҳи васалламнинг «Набий Иброҳим алайҳиссалом учта ёлғондан бошқа ҳеч ёлғон гапирмаган. Иккитаси Аллоҳнинг зотида (Китобида) «Мен беморман», деган гапи ва «Йўқ, буни манави, уларнинг каттаси қилди», деган гапи. Биттаси Сора ҳақида» деган гапларидан зинҳор-базинҳор «Иброҳим алайҳиссалом умрларида уч марта ёлғон гапирган эканлар» деган фикр келиб чиқмаслиги керак. Бу ердаги «ёлғон»дан сиртидан ёлғон бўлиб кўринган, аслида бошқа тарафга буриб юборса бўладиган гаплар кўзда тутилган.\nҚиссанинг давоми шуки, Сора онамиз золим подшоҳ ўзларига совға қилган Ҳожар исмли аёлни эрлари Иброҳим алайҳиссаломга совға қилдилар. Эҳтимол, ўзлари бефарзанд бўлганлари учун эрларининг бошқа аёл билан ҳам турмуш қилиб кўришини ўйлаган бўлсалар, ажаб эмас.\nҲожар онамиз ҳомиладор бўлиб, Исмоилни дунёга келтирдилар. Ўша вақтда Иброҳим алайҳиссалом 86 ёшда эдилар.\nАллоҳ таоло ирода қилган ҳикматга биноан Сора онамизнинг рашклари қўзиди. Охири бориб Ҳожар онамизни гўдаклари билан бошқа бир жойга олиб бориб қўйишга келишилди.\nИброҳим алайҳиссалом жуда узоқ йўл юргандан сўнг ҳозирги Каъбаи муаззаманинг ўрнига Ҳожар онамиз билан гўдак Исмоилни қолдириб, ортларига қайтдилар. Маълум бир жойга етиб, у зот она-болани кўрадиган, улар эса у зотни кўрмайдиган жойда туриб, Аллоҳ таолога илтижо ила қуйидаги дуони қилдилар:\n«Роббимиз, ҳақиқатда мен ўз зурриётимни Байтул ҳароминг ёнига, гиёҳсиз водийга жойлаштирдим. Роббимиз, намозни тўкис адо этишлари учун. Ўзинг одамлардан баъзиларининг қалбларини уларга талпинадиган қилгин ва уларни мевалардан ризқлантиргин. Шояд, шукр қилсалар» (Иброҳим сураси, 37-оят).\nАллоҳ таоло Иброҳим алайҳиссаломнинг бу дуоларини қабул этди. Мазкур юртни, Ҳарами шарифни омонлик юрти қилиб қўйди. Унинг омонлигига таҳдид соладиганларни ҳалокатга гирифтор қилди. У ердагилар Аллоҳга ибодатни тўғри қилиб, намозни тўкис адо этганларида, омонликка қўшиб тўқчиликни ҳам берди. Мусулмон бўлган одамлар қалбини ўша томонга талпиниб турадиган қилди. Ерларида ҳеч нарса ўсмаслигига қарамай, у жойнинг аҳолисини турли мевалар билан ризқлантириб қўйди.\nКейин нима бўлганини Соффот сурасининг қуйидаги оятларидан билиб оламиз.\n14:10 / 03.02.2019 1156\n18:40 / 03.02.2019 3021\n6682 11:22 / 25.06.2020\n2260 05:00 / 06.01.2017\n2631 05:00 / 24.02.2017